Polis pergiat operasi, pantau jualan sijil vaksinasi palsu – KPN

KUALA LUMPUR, 12 Jan – Polis Diraja Malaysia (PDRM) mempergiat operasi dan pemantauan secara menyeluruh dalam mengesan pihak disyaki terlibat dengan sindiket penjualan sijil vaksinasi palsu di seluruh negara.

“Oleh demikian, saya telah mengarahkan ketua-ketua Jabatan Siasatan Jenayah (JSJ) kontinjen negeri melalui Pengarah JSJ Bukit Aman (Datuk Seri Abd Jalil Hassan) dan Pengarah Jabatan Siasatan Jenayah Komersial Bukit Aman (Datuk Mohd Kamarudin Md Din) untuk menjalankan risikan.

“Risikan berkenaan adalah untuk mengesan sama ada terdapat lagi perkara sama (kes penjualan sijil vaksinasi palsu) berlaku di tempat-tempat lain,” katanya.

Beliau berkata demikian ketika mengulas isu penjualan sijil vaksinasi palsu di Marang, Terengganu selepas hadir ke program pendidikan dan kemahiran awal murid autisme di Pusat Latihan Polis Kuala Lumpur, di sini.

“Siasatan polis Terengganu mengesan sindiket berkenaan yang dilakukan oleh seorang suspek lelaki dan kami masih sedang mengesan jika ia berlaku di negeri-negeri lain ,” katanya.

Beliau berkata PDRM memandang serius mengenai sindiket penjualan sijil vaksinasi palsu kerana ia menghalang usaha kerajaan untuk mengawal penularan wabak COVID-19 di negara ini.

“PDRM tidak mahu melihat usaha dan langkah kerajaan melakukan pencegahan ini terhalang oleh kerana tindakan segelintir pihak yang menggagalkan usaha itu, selain tindakan mereka mampu menggugat imej negara,” katanya.

Pada Isnin lepas, Ketua Polis Terengganu Datuk Rohaimi Md Isa mengesahkan seorang lelaki yang juga doktor berusia 51 tahun ditahan di kliniknya dalam satu serbuan bersama Jabatan Kesihatan Terengganu selepas mendapat aduan awam mengenai kegiatan tersebut.

Suspek berkenaan direman selama tiga hari bermula Sabtu hingga semalam bagi membantu siasatan di bawah Seksyen 420 Kanun Keseksaan kerana melakukan penipuan. – BERNAMA


Suami, isteri maut ditetak anak

KUANTAN 5 Okt – Sepasang suami isteri warga emas maut dipercayai ditetak anak lelaki mereka dengan menggunakan parang di sebuah rumah di Kampung Kemahang Hulu, Benta dekat sini malam tadi.

Timbalan Ketua Polis Pahang Datuk Mohd Yusri Hassan Basri berkata, kejadian dipercayai berlaku pada kira-kira 10.30 malam ketika suspek berusia 31 tahun itu dikatakan sedang berbual bersama bapa dan ibunya yang berusia 68 dan 64 tahun.

Beliau berkata, ibu suspek yang merupakan seorang pesara kemudian masuk ke dalam bilik meninggalkan suspek bersama bapanya yang berbual mengenai ilmu agama dan ketuhanan.

Katanya, suspek dipercayai secara tiba-tiba bertindak mengambil parang di dalam bilik lalu menetak dan menikam bapanya yang juga seorang pengawal keselamatan, di bahagian kepala dan bahu.

“Ibu suspek yang melihat kejadian tersebut, pergi menghampiri suaminya untuk membantu namun suspek telah menyerang mangsa (ibu) dengan menetak dan menikamnya di bahagian leher serta kepala.

“Mangsa kemudian terus melarikan diri keluar dari rumah sebelum ditemukan rebah di atas tanah berhampiran pagar,” katanya dalam kenyataan hari ini.

Mohd Yusri berkata suspek yang tidak bekerja telah bertindak keluar rumah dalam keadaan berlumuran darah dan ditahan oleh penduduk kampung sebelum diserahkan kepada polis.

Beliau berkata jenazah suami isteri itu dibawa ke Hospital Kuala Lipis untuk bedah siasat manakala suspek yang didapati positif dadah akan direman tujuh hari bermula hari ini bagi siasatan lanjut mengikut Seksyen 302 Kanun Keseksaan kerana membunuh.


Kerajaan akan laporkan perkembangan pembinaan LCS secara berperingkat

Menteri Kanan Pertahanan Datuk Seri Hishammuddin Tun Hussein berkata kementeriannya diberi masa enam bulan bagi memobilisasikan usaha menghidupkan semula projek itu, dan beliau percaya kapal pertama akan diterima Tentera Laut Diraja Malaysia (TLDM) dalam masa dua tahun lagi.

“Kita akan lihat bagaimana kita boleh memastikan kapal yang dijanjikan sampai kepada TLDM dan mereka yang bersalah dibawa ke muka pengadilan.

“Saya akan laporkan kepada orang ramai jadual berperingkat pembinaan kapal tersebut,” katanya pada sesi soal jawab di Dewan Negara, hari ini.

Beliau menjawab soalan tambahan Senator Datuk Husain Awang yang memintanya Kementerian Pertahanan menjelaskan mengenai langkah yang diambil dalam menyelesaikan isu perolehan kapal tersebut serta soalan tambahan Senator Datuk Razali Idris yang ingin tahu mengenai jangka masa yang akan diambil.

“Siapa yang salah, tetap salah. Sekiranya ada penyelewengan atau salah guna kuasa, siasatan sedang berjalan dan tindakan kepada mereka yang terlibat akan diambil,” katanya.

Khamis lepas, PAC mendedahkan sembilan prosiding berhubung isu LCS bermula 18 Nov 2020 mendapati tiada satu kapal LCS telah disiapkan walaupun kontrak projek itu yang diberikan secara rundingan terus bernilai RM6.083 bilion memperuntukkan lima kapal seharusnya disiapkan dan diserah setakat Ogos 2022.


PRN Melaka: BN tampil ramai calon bawah 50 tahun, termuda 20-an – Isham

MELAKA 4 Nov – Barisan Nasional (BN) bakal menampilkan majoriti calon berumur bawah 50 tahun dan yang termuda berumur 20-an dalam Pilihan Raya Negeri (PRN) Melaka, dakwa Isham Jalil.

Ketua Penerangan BN Selangor itu berkata, jumlah calon baharu dan orang muda yang akan ditampilkan kali ini adalah jauh lebih tinggi berbanding pilihan raya lepas.

Beliau berkata, bagi calon veteran pula, mereka yang akan dipilih adalah dalam kalangan individu yang menyumbang kepada rakyat dan mempunyai pengalaman luas.

“Ini adalah salah satu langkah pembaharuan yang dibuat oleh BN dan janji yang dikota untuk mengetengahkan lagi golongan muda dan professional dalam pentadbiran dan politik di samping calon-calon veteran dan berpengalaman untuk berkhidmat kepada rakyat,” ujarnya.


TH sasar 10,000 penyertaan ibadah korban tahun ini

Pengarah Operasi Kewangan Shamsul Bahar Shamsudin berkata bayaran korban itu dibuka kepada jemaah haji dan pendeposit di tanah air sejak pertengahan bulan ini hingga 24 Jun depan.

“Korban kita lakukan dengan kerjasama Islamic Development Bank. Segala-galanya akan diuruskan mereka dengan korban dilakukan di Tanah Suci, manakala daging korban diagihkan di Tanah Suci dan 25 negara lain,” katanya kepada pemberita di sini.

Dalam pada itu, beliau berkata bayaran dam bagi pelaksanaan haji tamatuk dan haji qiran tahun ini adalah RM725 bagi sembelihan seekor kibas.


RM150 juta untuk Johor laksana perkhidmatan myBAS – Wee Ka Siong

JOHOR BAHRU, 20 Feb Kerajaan Persekutuan memperuntukkan RM150 juta bagi tempoh tiga tahun kepada kerajaan Johor untuk pelaksanaan perkhidmatan myBAS menerusi Program Transformasi Perkhidmatan Bas Berhenti-henti (SBST) dalam usaha meningkatkan kualiti perkhidmatan bas di negeri itu.

Menteri Pengangkutan Datuk Seri Dr Wee Ka Siong berkata program yang akan dilaksanakan mulai Mac ini dijangka memanfaatkan 6.4 juta penumpang setahun sekali gus menggalakkan penggunaan bas sebagai mod pilihan rakyat.

“Program ini amat baik kerana ia telah dilaksanakan di Kangar, Ipoh, Seremban dan Kuala Terengganu untuk bantu (rakyat) dan satu sistem terbaik digunakan serta lebih dinamik untuk perkasakan program perkhidmatan awam darat khususnya bas.

“Antara keunikannya ialah buat kali pertama, kita perkenalkan kenderaan elektrik (EV) untuk Johor Bahru ini, kita ada lapan bas EV khusus untuk kawasan pusat bandar raya. Sebab itu kita lakar sejarah, perkenalkan SBST dan dalam konteks Johor Bahru, kita telah perkenalkan sejenis bas yang memang diterima pakai di seluruh dunia, merupakan satu trend dunia,” katanya.

Beliau berkata demikian kepada pemberita selepas majlis perasmian Program SBST Johor Bahru oleh Menteri Besar Johor Datuk Hasni Mohammad di sini hari ini.

Wee berkata pelaksanaan 128 myBAS di negeri ini akan melibatkan 19 laluan di lima koridor iaitu Kota Tinggi, Masai, Kulai, Gelang Patah dan Pontian, yang dijangka memberi manfaat kepada penduduk di sepanjang jajaran perkhidmatan sejauh 1,052 kilometer.

Dalam pada itu, Hasni dalam ucapannya berkata walaupun Johor mempunyai perancangan projek pengangkutan berskala besar termasuk Landasan Berkembar Elektrik Gemas ke Johor Bahru dan Projek Rapid Transit System Link (RTS Link) namun sistem bas berhenti-henti masih perlu diperkasakan.

“Johor Bahru, Iskandar Puteri dan Pasir Gudang akan digabungkan dengan sistem (pengangkutan) yang baik dan terkini, dengan ketepatan masa perkhidmatan dan kawasan liputannya, malah bas yang diperkenalkan dalam SBST ini juga melibatkan bas mini, bas biasa dan bas elektrik, tentunya ini sesuatu yang setara dengan bandar raya Johor Bahru,” katanya.

Sementara itu, Hasni berkata kerajaan Johor berharap Kementerian Pengangkutan menggerakkan segera perbincangan semula projek Kereta Api Berkelajuan Tinggi (HSR) dengan Singapura.

Beliau berkata perbincangan itu perlu dilakukan semula dari peringkat awal, selepas projek berkenaan terbatal apabila perjanjian dua hala mengenai projek HSR dari Kuala Lumpur ke Singapura luput pada 31 Dis 2020.

Katanya sistem pengangkutan awam antara Johor dan Singapura mampu mengatasi masalah kesesakan di Tambak Johor serta memudahkan perjalanan antara kedua-dua negara.- BERNAMA


Mayat lelaki hanya berseluar dalam ditemukan di Muar

Ketua Polis Daerah Muar ACP Raiz Mukhliz Azman Aziz berkata mayat yang dijumpai pada pukul 11.50 pagi itu dipercayai berada di lokasi tempat pembuangan sampah berdasarkan terdapat longgokan sampah di kawasan terbabit.

“Pemeriksaan fizikal terhadap mayat oleh Pasukan Forensik Zon Utara dan Pasukan Hospital Pakar Sultanah Fatimah, Muar mendapati keadaan mayat telah mereput dengan tiada sebarang identiti mangsa diperoleh,” kata beliau dalam satu kenyataan di sini lewat malam tadi.

Beliau berkata mayat dihantar ke unit forensik Hospital Pakar Sultanah Fatimah dan hasil bedah siasat mendapati punca kematian disebabkan kecederaan kepala akibat trauma tumpul dan dipercayai adanya unsur jenayah.

“Setakat ini, pihak polis masih lagi menyiasat keberadaan sebenar mayat sama ada ia (lokasi mayat ditemukan) merupakan tempat kejadian kematian berlaku atau merupakan tempat kejadian kedua (mayat diletakkan di situ).

Justeru, polis memohon kerjasama orang ramai yang mempunyai sebarang maklumat berkenaan kejadian itu untuk tampil ke Ibu Pejabat Polis Derah Muar bagi membantu siasatan atau menghubungi Pegawai Penyiasat ASP Zakini Ab Latif menerusi talian 013-233 8184. – BERNAMA


Seluruh negara dijangka mampu beralih ke fasa dua PPN awal Ogos – TPM

KUALA LUMPUR 14 Julai – Seluruh negara dijangka mampu beralih ke Fasa Dua Pelan Pemulihan Negara (PPN) pada awal Ogos, kata Timbalan Perdana Menteri Datuk Seri Ismail Sabri Yaakob.

Beliau berkata jangkaan itu berdasarkan prestasi Program Imunisasi COVID-19 Kebangsaan (PICK) yang kini memberi petunjuk bahawa kadar individu yang lengkap dua dos vaksin telah melepasi nilai ambang 10 peratus yang ditetapkan untuk negara beralih dari Fasa Satu ke Fasa Dua PPN.

“Indikator ini sejajar dengan perancangan Pelan Pemulihan Negara yang menjangkakan kadar vaksinasi akan mencapai 10 peratus populasi pada akhir bulan Julai ini.

“Sekiranya perkembangan positif ini berterusan, seluruh negara mampu beralih ke Fasa Dua pada awal bulan Ogos seperti negeri-negeri yang diumumkan sebelum ini,” katanya dalam kenyataan mengenai perkembangan PPN dan Perintah Kawalan Pergerakan Diperketatkan (PKPD), hari ini

Sebelum ini, kerajaan mengumumkan Perlis, Perak, Kelantan, Terengganu dan Pahang beralih ke Fasa Dua PPN pada 5 Julai, diikuti Pulau Pinang (7 Julai), Sabah (10 Julai) dan Sarawak hari ini (14 Julai).

Tiga indikator perlu dipatuhi bagi membolehkan peralihan ke Fasa Dua PPN iaitu purata kes harian COVID-19 menurun di bawah 4,000 kes, kadar penggunaan katil di Unit Rawatan Rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus.


RM291.4 juta peruntukan untuk bomba naik taraf fasiliti, tambah aset

“Peruntukan ini diluluskan Kementerian Kewangan khusus untuk memastikan khidmat kebombaan dan penyelamatan JBPM setanding dengan negara-negara maju,” katanya ketika berucap merasmikan Seminar Undang-Undang Kecil Bangunan Seragam 1984 (Pindaan 2021) di sini hari ini.

Menerusi peruntukan itu, JBPM akan menerima enam buah Fire and Rescue Boat (FRB) bernilai RM15.5 juta, lima jentera Urban Search and Rescue (RM7.5 juta) dan 150 unit Compact Fire Rescue Tender (CFRT) (RM145.8 juta) secara berperingkat.

Sebanyak RM49 juta diperuntukkan untuk pembangunan projek Command, Control, Communications, Computers and Intelligent (C4iFRDM) bagi mempertingkatkan sistem komunikasi kecemasan JBPM, manakala RM33.6 juta bagi menaik taraf Pejabat Pangkalan Udara (MOB) Bomba di Subang, Selangor, katanya.

Hampir RM40 juta disalurkan untuk pembangunan Fasa 3 Akademi Bomba dan Penyelamat Malaysia Wilayah Timur, Terengganu yang meliputi pembangunan fasiliti latihan seperti Simulator Latihan Air Pantas, Kompleks Latihan Menyelamat Air, Kecemasan Lebuhraya dan Penyelamat Kemalangan Trafik serta Simulator Memadam.

Dalam sidang media selepas itu, Reezal Merican berkata Kementerian Perumahan dan Kerajaan Tempatan (KPKT) telah mengemukakan senarai keperluan untuk Belanjawan 2023  dan berharap kerajaan akan memberikan peruntukan lebih tinggi untuk JBPM.

Pada 26 Ogos lepas, Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata Rang Undang-Undang (RUU) Perbekalan (Belanjawan) 2023 akan dibentangkan di Dewan Rakyat pada 7 Okt. – BERNAMA


Darurat bukan untuk halang pilihan raya

KUALA LUMPUR: “Saya tidak berniat untuk tidak mengadakan pilihan raya.” tegas Perdana Menteri ketika memperjelaskan rasional pengisytiharkan darurat berkuatkuasa serta-merta di seluruh negara hingga 1 Ogos depan.

Tan Sri Muhyiddin Yassin sebaliknya menegaskan situasi semasa pandemik COVID-19 yang kritikal antara faktor utama menjadi pertimbangan kerajaan untuk pengisytiharan darurat

“Perkara utama yang menghalang saya daripada menasihati Kebawah Duli Yang Maha Mulia Seri Paduka Baginda Yang di-Pertuan Agong agar membubarkan Parlimen untuk membolehkan Pilihan Raya Umum diadakan ialah pandemik COVID-19.

“Keputusan untuk tidak mengadakan pilihan raya semasa pandemik COVID-19 masih menular ini adalah selaras dengan satu daripada lima prinsip Maqasid Syariah iaitu menjaga nyawa atau hifz al-nafs.

“Dalam konteks ini, adalah menjadi kewajipan saya sebagai Ketua Kerajaan untuk menjaga nyawa rakyat dengan melindungi saudara dan saudari sekalian daripada jangkitan COVID-19. Ini adalah kemaslahatan paling utama yang dituntut oleh agama Islam,” katanya dalam pengumuman khas darurat yang disiarkan menerusi stesen televisyen, hari ini.

Perdana Menteri turut mengakui mutakhir ini ada pihak mendesak supaya kerajaan membubarkan Parlimen dan memberi laluan kepada pilihan raya bebas dan adil.

Justeru beliau memberi komitmen tegas bahawa Pilihan Raya Umum akan diadakan sebaik sahaja Jawatankuasa Khas Bebas yang akan ditubuhkan memperakukan bahawa wabak COVID-19 pulih sepenuhnya dan pilihan raya adalah selamat untuk diadakan.

“Pada masa itu, terpulanglah kepada rakyat untuk memilih kerajaan mana yang layak untuk mentadbir negara ini dan menjaga kebajikan saudara dan saudari sekalian. Inilah komitmen dan akujanji saya yang akan saya tunaikan, insya-Allah,” katanya.

Muhyiddin berkata, dalam keadaan negara dan rakyat sedang menghadapi satu mudarat besar, adalah amat penting semua ahli politik mengenepikan perbezaan masing-masing dan bersolidariti bersama rakyat.


Perbezaan besar harga runcit petrol berbanding negara jiran buka ruang aktiviti penyeludupan – Tengku Zafrul

KUALA LUMPUR, 10 Mac – Harga runcit petrol RON95 di Malaysia pada kadar RM2.05 seliter adalah sangat rendah berbanding harga runcit petrol di negara anggota Pertubuhan Negara-Negara Pengeksport Petroleum (OPEC) dan negara jiran, kata Menteri Kewangan Tengku Datuk Seri Zafrul Tengku Abdul Aziz.

Beliau berkata ketika ini, harga runcit petrol di Arab Saudi adalah RM2.59 seliter dan di Indonesia mencecah RM3.74 seliter, manakala negara jiran Thailand (RM5.63 seliter) dan Singapura (RM9.16 seliter).

“Perbezaan besar antara harga runcit petrol dalam negara berbanding negara jiran akan membuka ruang kepada aktiviti penyeludupan petrol,” katanya menjawab soalan tambahan Wong Hon Wai (PH-Bukit Bendera) pada sesi waktu pertanyaan menteri di Dewan Rakyat, hari ini.

Menurut Tengku Zafrul, jumlah subsidi petrol oleh kerajaan dijangka bertambah kepada RM28 bilion pada tahun 2022 berbanding RM11 bilion pada 2021 sekiranya harga minyak mentah dunia kekal melebihi US$100 setong.

Beliau berkata kenaikan kos subsidi produk petroleum akan memberi tekanan kepada kedudukan fiskal kerajaan kerana pertambahan kos subsidi sepatutnya boleh digunakan untuk manfaat pembangunan ekonomi dan kesejahteraan rakyat.

“Kenaikan kos subsidi perlu diimbangi dengan pertambahan hasil dan penjimatan perbelanjaan, maka wujud keperluan kerajaan menyusun semula subsidi supaya ia lebih bersasar kepada kelompok yang layak dan memerlukan,” kata Tengku Zafrul.

Sementara itu, menjawab soalan tambahan Datuk Seri Salim Sharif (BN-Jempol), menteri kewangan berkata kerajaan juga sedang dalam proses mengkaji bagaimana pendekatan subsidi bersasar dapat diperluaskan kepada barangan bersubsidi yang lain.

Katanya ia bertujuan memastikan agar sumber kerajaan yang terhad ditumpukan kepada membantu golongan yang memerlukan dan tidak berlakunya ketirisan subsidi kepada pengguna yang berkemampuan.

“Walaupun peruntukan lebih besar disediakan, dijangka subsidi yang akan dibelanjakan dalam tahun 2022 akan bertambah ekoran kenaikan harga produk minyak,” jelas Tengku Zafrul.- BERNAMA


PN terima satu lagi surat akuan berkanun sokong Muhyiddin jadi Perdana Menteri

KUALA LUMPUR, 22 Nov – Perikatan Nasional (PN) menerima satu Surat Akuan Berkanun daripada seorang lagi Ahli Dewan Rakyat yang menyatakan kepercayaan kepada Pengerusi parti itu, Tan Sri Muhyiddin Yassin untuk dilantik sebagai Perdana Menteri ke-10.

Setiausaha Agung PN Datuk Seri Hamzah Zainuddin menerusi kenyataan ringkas berkata Surat Akuan Berkanun itu telah dihantar ke Istana Negara pagi ini.

Semalam, Hamzah memaklumkan jumlah surat akuan yang dihantar melebihi 112, iaitu jumlah kepercayaan majoriti Ahli Dewan Rakyat yang diperlukan untuk pelantikan Perdana Menteri di bawah Perkara 43 Perlembagaan Persekutuan.

Ketua parti politik dan gabungan parti politik mempunyai tempoh sehingga 2 petang ini untuk mengemukakan kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah gabungan pasca-Pilihan Raya Umum ke-15 (PRU15) bagi pembentukan kerajaan baharu dan calon Perdana Menteri.

PRU15 Sabtu lepas berakhir dengan situasi Parlimen tergantung apabila tiada parti atau gabungan parti politik mendapat majoriti mudah untuk membentuk Kerajaan Persekutuan.

Keputusan PRU15 menyaksikan PN memperoleh 73 kerusi Parlimen; Pakatan Harapan (82); Barisan Nasional (30); Gabungan Parti Sarawak (23); Gabungan Rakyat Sabah (enam); Warisan (tiga), Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.


Daftar pemilih tambahan Februari 2022 dibuka untuk semakan

KUALA LUMPUR, 16 Mac  – Warganegara berumur 18 tahun dan ke atas dalam tempoh 1 hingga 28 Feb 2022 serta mana-mana pemilih berdaftar yang telah memohon pertukaran bahagian pilihan raya atau pertukaran status diminta melakukan semakan nama dalam Daftar Pemilih Tambahan Bulan Februari Tahun 2022 (DPT BLN2/2022).

Setiausaha Suruhanjaya Pilihan Raya (SPR) Datuk Ikmalrudin Ishak dalam kenyataan hari ini berkata DPT BLN2/2022 yang telah diperaku pada 15 Mac lepas dan diwartakan pada hari ini, dibuka selama 30 hari mulai hari ini hingga 14 April depan untuk semakan.

“DPT BLN2/2022 ini mengandungi nama bagi 38,004 orang warganegara yang berumur 18 tahun dan ke atas dalam tempoh 1 hingga 28 Feb 2022 yang didaftarkan secara automatik sebagai pemilih baharu, 11,385 orang pemilih berdaftar yang bertukar bahagian pilihan raya dan 5,839 orang pemilih bertukar status atau kategori pengundi.

“Sekiranya mereka mendapati namanya tidak disenaraikan dalam DPT BLN2/2022, mereka boleh membuat tuntutan dengan mengisi Borang C melalui aplikasi dalam talian di pautan https://myspr.spr.gov.my atau hadir ke Pejabat Pilihan Raya Negeri yang berkenaan,” katanya.

Beliau berkata mana-mana pemilih berdaftar di sesuatu bahagian pilihan raya yang membuat semakan dan berhasrat membuat bantahan ke atas kemasukan nama pemilih yang membuat pertukaran ke bahagian pilihan rayanya boleh mengisi Borang D dan hadir ke Pejabat Pilihan Raya Negeri yang berkenaan.

“SPR menyediakan lima kaedah semakan bagi DPT BLN2/2022 iaitu seperti menerusi portal SPR di pautan https://www.spr.gov.my atau https://mysprsemak.spr.gov.my, portal rasmi Pejabat-Pejabat Pilihan Raya Negeri di pautan http://ppn.spr.gov.my, aplikasi dalam talian di pautan https://myspr.spr.gov.my, aplikasi mudah alih MySPR Semak atau hotline SPR di talian 03-8892 7018.

“Borang C dan Borang D juga boleh dimuat turun daripada portal Pejabat-Pejabat Pilihan Raya Negeri di pautan http://ppn.spr.gov.my dan hendaklah dikemukakan kepada Pengarah Pilihan Raya Negeri berkenaan pada waktu pejabat pada mana-mana hari bekerja sepanjang tempoh semakan DPT BLN2/2022,” katanya.

Untuk sebarang pertanyaan mengenai urusan semakan DPT BLN2/2022, orang ramai boleh melayari portal rasmi SPR di pautan https://www.spr.gov.my atau hubungi hotline SPR di talian 03-8892 7018 atau mana-mana Pejabat Pilihan Raya Negeri.- BERNAMA


Saksi masih positif COVID-19, bicara rasuah Ahmad Zahid tangguh lagi

SHAH ALAM, 29 Julai – Perbicaraan kes Datuk Seri Dr Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN) hari ini, ditangguhkan ke 10 Ogos kerana saksi pendakwaan terakhir kes itu masih positif COVID-19.

Pada prosiding di Mahkamah Tinggi di sini hari ini, Timbalan Pendakwa Raya Abdul Malik Ayob memberitahu Hakim Datuk Mohd Yazid Mustafa bahawa saksi tersebut yang merupakan pegawai penyiasat Suruhanjaya Pencegahan Rasuah Malaysia (SPRM) masih positif COVID-19 dan dikuarantin sehingga 31 Julai.

“Jika diizinkan Yang Arif kami mohon sambung bicara kes ini diteruskan pada tarikh yang telah ditetapkan sebelum ini iaitu 10 hingga 12 Ogos depan,” katanya.

Memandangkan tiada bantahan daripada peguam Hamidi Mohd Noh yang mewakili Ahmad Zahid, mahkamah kemudiannya menangguhkan perbicaraan hari ini dan menetapkan 10 hingga 12 Ogos depan untuk menyambung perbicaraan.

Ahmad Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, dia didakwa memperoleh untuk dirinya SG$1,150,000; RM3 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.


Melaka Titans bukan pasukan belasahan

TELOK MAS 17 Mac – Gabungan pemain tempatan dan pemain import diyakini mampu membantu Melaka Titans mencipta kejutan dalam Sepak Takraw Champion Cup 2022 yang bermula 20 Mac ini.

Dalam saingan itu, Melaka Titans bakal membariskan lima pemain tempatan yang akan bergandingan bersama seorang pemain import dari Golok Thailand iaitu Rusdee Leerem, 26.

Presiden Persatuan Sepak Takraw Melaka (PASTAM), Datuk Akramuddin Aziz berkata meskipun pertama kali menyertai kejohanan berkenaan, namun beliau enggan melihat Melaka Titans menjadi pasukan belasahan dalam kalangan enam pasukan yang menyertai kejohanan berkenaan.

“Meskipun dalam Divisyen 1 kejohanan Emas Anuar Liga Sepak Takraw (STL) 2021/22 kita menjadi juara tetapi saya melihat bahawa mutu (permainan) agak rendah sedikit tetapi saya percaya dengan adanya pemain baharu yang pernah beraksi di Liga Premier sebelum ini, mutu permainan kita dapat dipertingkatkan.

“Saya melihat Rusdee (pemain) dari Thailand, beliau pernah mewakili bomba pada suatu ketika dahulu dan saya lihat ketika digandingkan bersama Omar sebagai ‘feeder’ serta tekong, Aziz saya nampak keserasian amat menggalakkan.

Beliau berkata demikian selepas meraikan majlis makan malam bersama Melaka Titans di Baruh Alai yang turut dihadiri Pengarah Majlis Sukan Negeri (MSN) Melaka, Mahathir Mustafa, 16 Mac lalu.

Mengulas lanjut, Akramuddin berkata, beliau tidak mahu meletakkan sasaran yang tinggi sebaliknya mengharapkan pasukan itu mempamerkan aksi yang baik dalam kejohanan itu.

“Kita jangan fikir apa target kita di peringkat akhir. Selepas kemenangan kita yang pertama kita fikirkan pula target kemenangan kedua, selepas itu kemenangan ketiga dan seterusnya ke peringkat akhir.


Amaran hujan berterusan tahap waspada di Kelantan, Terengganu, Pahang, Johor

KUALA LUMPUR, 7 November – Jabatan Meteorologi Malaysia (MetMalaysia) mengeluarkan amaran hujan berterusan tahap waspada yang dijangka berlaku di Kelantan, Terengganu, Pahang dan Johor bermula esok hingga Jumaat ini.

Ketua Pengarah MetMalaysia Muhammad Helmi Abdullah berkata kawasan terlibat adalah seluruh Kelantan dan Terengganu, manakala di Pahang melibatkan Kuantan, Pekan dan Rompin, sementara di Johor membabitkan Mersing, Kota Tinggi dan Johor Bahru.

“Penumpuan angin timur laut dijangka berpotensi membawa hujan lebat dan angin kencang yang boleh menyebabkan banjir di kawasan berkedudukan rendah di kawasan terbabit,” katanya dalam kenyataan hari ini.


70 graduan UTMSpace terima sijil profesional

AYER KEROH 29 Jan – Seramai 70 graduan Universiti Teknologi Malaysia (UTMSpace) menerima sijil profesional selepas menamatkan kursus kemahiran selama enam bulan.

Pengerusi Pembangunan Sumber Manusia Berhad HRD Corp, Datuk Seri Jamil Salleh berkata pemberian sijil itu pengiktirafan buat graduan untuk terus memacu kejayaan ke peringkat lebih tinggi.

Beliau berkata demikian pada Majlis Graduasi Kursus Kerja-Kerja Pakar Hawa Dingin & Keusahawanan Dalam Bidang Penyaman Udara Bagi Tahun 2021 di Ames Hotel di sini, hari ini.

Hadir sama Pengerusi Kolej Antarabangsa Dunia Melayu Dunia Islam merangkap Pengerusi Kumpulan DMDI, Datuk Mohd Ridhwan Mohd Ali; Naib Canselor Universiti Teknologi Malaysia (UTM), Datuk Dr Ahmad Fauzi Ismail dan lain-lain kenamaan.

“Ini juga membolehkan kita bekerjasama dengan pelajar sekali gus meningkatkan taraf pendidikan mereka hingga ke peringkat diploma dan ijazah,” katanya lagi.


Vaksin: Pemain industri pelancongan perlu bersabar

AYER KEROH 29 Jun – Penggiat industri pelancongan seluruh negara bukan tergolong dalam kalangan individu yang perlu dipercepatkan suntikan vaksin pada ketika ini.

Menjelaskan perkara itu, Menteri Penyelaras Program Imunisasi COVID-19 Kebangsaan (PICK), Khairy Jamaluddin berkata, ia berikutan keutamaan kerajaan pada ketika ini ialah membabitkan pekerja industri khususnya di kilang-kilang berstatus ‘essential’ yang masih dibuka sepanjang pelaksanaan Perintah Kawalan Pergerakan (PKP).

Menurutnya, jika negara sudah memasuki peralihan fasa kedua dan ketiga Pelan Pemulihan Negara (PPN), barulah keperluan vaksin membabitkan pemain industri pelancongan akan diteliti.

“Bila sudah sampai proses peralihan fasa kedua dan ketiga (PPN) saya akan berbincang semula dan melihat keperluan kepada sektor pelancongan, hospitaliti, hotel, penarik beca dan sebagainya.

“Buat masa ini kita fokus dahulu kepada industri yang masih beroperasi sewaktu PKP terutamanya membabitkan kilang-kilang,” katanya dalam sidang media di Seri Negeri, hari ini.

Dalam pada itu, Khairy yang juga Menteri Sains, Teknologi dan Inovasi turut merakamkan ucapan terima kasih kepada Perdana Menteri, Tan Sri Muhyiddin Yassin yang memperuntukkan RM400 juta dalam Pakej Perlindungan Rakyat dan Pemulihan Ekonomi (PEMULIH) bagi menambah bekalan vaksin dan mewujudkan lebih banyak Pusat Pemberian Vaksin (PPV) di seluruh negara


Polis kenal pasti lima suspek kes bunuh

BUKIT MERTAJAM, 16 Mei – Polis telah mengenal pasti identiti lima individu disyaki  terlibat menyerang seorang lelaki yang cedera parah selepas ditetak dan ditikam berhampiran sebuah medan selera di Kampung Baru di sini kelmarin.

Ketua Polis Daerah Seberang Perai Tengah (SPT) ACP Shafee Abd Samad berkata ketika ini pihaknya giat mengesan empat lelaki dan seorang wanita terbabit yang dipercayai bersembunyi di sekitar negeri ini.

“Berdasarkan siasatan, lima suspek tersebut dan lelaki yang maut dalam kejadian itu memang saling mengenali antara satu sama lain, namun kami masih menyiasat motif sebenar pergaduhan membabitkan mereka.

Polis kini sedang giat memburu semua mereka terlibat dalam kejadian itu dan kami minta kerjasama orang ramai yang mempunyai maklumat berhubung suspek agar menyalurkannya kepada pihak polis,” katanya ketika dihubungi hari ini.

Katanya laporan bedah siasat mendapati lelaki berusia 30-an itu meninggal dunia akibat kecederaan parah selepas diserang dan ditikam, dikelar serta ditetak di seluruh badan oleh kumpulan penyerang tersebut.

Shafee berkata beliau juga memohon orang awam yang menyaksikan kejadian itu agar tampil membantu siasatan dengan menghubungi Pegawai Penyiasat ASP Ahmad Shahir Adnan di talian 019-9517045 atau 04-5382222 atau mana-mana balai polis berdekatan.

Dalam kejadian 8 malam itu, lelaki yang mengalami kecederaan parah itu dihantar ke Hospital Bukit Mertajam  (HBM) untuk rawatan sebelum dilaporkan meninggal dunia di sana.


Pakej rangsangan ekonomi selamatkan 2.75 juta pekerjaan

KUALA LUMPUR, 20 Julai (Bernama) — Perdana Menteri Tan Sri Muhyiddin Yassin berkata setakat ini, pakej rangsangan ekonomi yang diperkenalkan kerajaan berjaya menyelamatkan lebih 2.75 juta pekerjaan dan 800,000 perniagaan termasuk perniagaan mikro dan Perusahaan Kecil dan Sederhana (PKS).

Perdana Menteri berkata agihan yang dibuat menerusi Pakej Rangsangan Ekonomi Prihatin Rakyat (PRIHATIN), PRIHATIN Tambahan dan  Pelan Jana Semula Ekonomi Negara (PENJANA) yang keseluruhannya berjumlah RM295 bilion bertujuan menangani impak COVID-19 dan memastikan rakyat dapat meneruskan kelangsungan perniagaan dalam tempoh yang sukar ini.

“Selain itu, lebih 800,000 perniagaan, termasuk perniagaan mikro dan PKS, telah menerima manfaat daripada pakej-pakej rangsangan ini,” katanya dalam perutusan khas mengenai perkembangan terkini Perintah Kawalan Pergerakan Pemulihan (PKPP) yang disiarkan secara langsung di RTM, Bernama, TV3 dan Astro Awani.

Seramai 477 ribu pemandu teksi, pemandu pelancong dan pemandu bas pula telah menerima elaun tunai RM600 dengan jumlah keseluruhan RM28.8 juta, jelas Perdana Menteri.

Beliau berkata sebanyak 7.7 juta pengguna menerima diskaun 50 peratus bayaran bil elektrik Tenaga Nasional Bhd (TNB) dengan nilai keseluruhan RM312.32 juta dan 1.4 juta pengguna menerima diskaun 15 peratus dengan nilai keseluruhan RM185.75 juta.

“Dari segi bantuan untuk para usahawan, seramai 545,000 usahawan mikro telah menerima Geran Khas Prihatin dengan nilai keseluruhan RM1.6 bilion manakala 7,000 orang menerima kemudahan kredit mikro Bank Simpanan Nasional (BSN) dengan nilai keseluruhan RM247 juta dan lebih 23,000 orang menerima kemudahan kredit mikro TEKUN dengan nilai keseluruhan RM177 juta,” katanya.

Beliau berkata kerajaan juga telah menyalurkan subsidi upah bernilai RM7.4 bilion kepada 834,000 majikan dan 6.7 juta pekerja di seluruh negara.

Bagaimanapun, Muhyiddin turut mengingatkan rakyat betapa kesan terhadap ekonomi amat besar sekiranya berlaku peningkatan kes COVID-19 secara mendadak dan memerlukan kerajaan menguatkuasakan semula Perintah Kawalan Pergerakan (PKP).

Perdana Menteri berkata penutupan semula sektor-sektor ekonomi boleh menyebabkan negara kehilangan sekurang-kurangnya RM2 billion sehari dan secara langsung menyebabkan kehilangan sumber pendapatan bagi jutaan pekerja di Malaysia.

Jelasnya, pakej-pakej PRIHATIN dan PENJANA dianggarkan menyumbang lebih tiga peratus kepada pertumbuhan Keluaran Dalam Negara Kasar (KDNK) negara pada tahun ini.

“Perniagaan terpaksa ditutup semula dan kadar pengangguran di tahap 5.3 peratus bagi bulan Mei 2020 boleh meningkat secara mendadak. Ini adalah suatu keadaan yang mesti kita elakkan,” katanya.


Ukuran Indeks Kebahagiaan tanda aras kualiti PBT – Pakar

KUALA LUMPUR, 3 April – Pengukuran Indeks Kebahagiaan di Malaysia penting untuk dilaksanakan sebagai tanda aras dalam memperkasa perkhidmatan pihak berkuasa tempatan (PBT) kepada masyarakat sekali gus menjamin kesejahteraan negara.

Dekan Fakulti Rekabentuk dan Senibina Universiti Putra Malaysia Prof Madya Dr Suhardi Maulan berkata indikator digariskan antaranya kemudahan awam serta penyediaan infrastruktur asas mampu menjadi garis panduan dalam menyelesaikan masalah berbangkit seterusnya menambah baik kualiti kehidupan penduduk di sesebuah bandar.

“Dalam sesebuah bandar, PBT adalah agensi kerajaan paling rapat dengan masyarakat terutama dalam mengatasi segala masalah dihadapi penduduk seperti soal penjagaan kebersihan persekitaran, pengurusan sisa pepejal dan kutipan sampah yang berkesan dan teratur.

“Isu perbandaran seperti ini walaupun dilihat kecil dan remeh, hakikatnya jika tidak ditangani dengan efisien akan menjejaskan emosi dan kualiti kehidupan penduduk,” katanya kepada Bernama.

Jabatan Perancangan dan Desa (PLANMalaysia) baru-baru ini mengeluarkan senarai 80 daripada 114 PBT di Semenanjung dan Sabah mencapai skor Indeks Kebahagiaan 2021 melebihi 80 peratus, berdasarkan aspek berkaitan tahap dan kualiti perkhidmatan PBT seperti penjagaan kebersihan persekitaran, pengurusan pepejal dan kutipan sampah.

Suhardi yang juga Presiden Institut Arkitek Landskap Malaysia (ILAM) berkata jika dilihat dari sudut positif, indeks kebahagiaan itu juga membantu mengenal pasti kelebihan dan kelemahan setiap PBT melalui 14 indikator digariskan seperti tahap kehidupan dan kesihatan, keselamatan kawasan kediaman dan kemudahan awam.

Turut diambil kira ialah infrastruktur asas, kebahagiaan bersama keluarga dan saudara-mara serta keseronokan bekerja, pengurusan kewangan, hubungan dengan jiran, aktiviti bersama komuniti, perkhidmatan PBT dan pemimpin tempatan serta kualiti alam sekitar.

“Pada masa sama, pentadbiran bandar juga harus bersedia menghadapi pertambahan jumlah penduduk yang tinggal di bandar kerana dijangkakan menjelang 2030, keluasan kawasan bandar di Malaysia dijangka bertambah hingga 70 ke 80 peratus,” katanya.

Sementara itu, Pensyarah Kanan Fakulti Teknologi dan Informatik Razak (Senibina dan Rekabentuk Bandar) Universiti Teknologi Malaysia Dr Nurul Azreen Azlan berkata tumpuan dan penambahbaikan perlu dibuat kepada aspek yang lebih konkrit seperti penyediaan kemudahan awam dan kualiti alam sekitar

Beliau berkata persekitaran bandar besar berstatus bandar dan bandar raya yang lebih kompleks menjadikan tahap cabaran dihadapi PBT untuk pengurusan persekitaran dan perkhidmatan berbeza selain faktor kos sara hidup serta hubungan komuniti.

Mengambil contoh Kuala Lumpur yang hanya mendapat indeks kebahagiaan 78.6 peratus dan diklasifikasikan sebagai ‘sederhana bahagia’, Nurul Azreen berkata PBT menghadapi cabaran besar dalam menguruskan ibu negara agar terus berdaya tahan sebagai usaha mempertingkatkan lagi kualiti pengurusan bandar raya serta perkhidmatan kepada warga kota.

“Kuala Lumpur perlu meningkatkan kualiti persekitaran melalui reka bentuk perbandaran lebih kondusif dan berkualiti tinggi dengan mengutamakan akses pengangkutan awam selain memperbanyak kawasan hijau,” katanya sambil menambah faktor perubahan iklim juga perlu diambil kira bagi pengurusan bencana lebih baik.- BERNAMA


95 peratus penggiat pelancongan Melaka telah divaksin

AYER KEROH 9 Sept – Melaka sedia untuk membuka kembali pintu pelancongan selepas lebih 95 peratus penggiat industri itu telah mendapat sekurang-kurangnya satu dos vaksin setakat ini.

Exco Pelancongan Negeri, Datuk Muhammad Jailani Khamis berkata, jumlah itu merangkumi 42,587 daripada keseluruhan 44,829 pemain industri pelancongan di negeri ini dan hanya berbaki kira-kira lima peratus sahaja yang belum menerima janji temu vaksin.

Bagaimanapun, pihaknya menzahirkan keyakinan jumlah 100 peratus dapat dicapai sebelum Melaka beralih ke Fasa 3 Pelan Pemulihan Negara (PPN) yang dijangka selewat-lewatnya Oktober depan.

“Jadi, hari ini kita telah beri sijil pengesahan vaksinasi yang mana kita nak pastikan semua penggiat industri pelancongan terutamanya pekerja-pekerja hotel, kedai makan, pusat pelancongan telah lengkap divaksinasi,” katanya.

Beliau berkata demikian ketika ditemui selepas Majlis Penyerahan Sijil Pengesahan Dos Suntikan Vaksin Lengkap kepada Penggiat Industri Pelancongan Melaka di pekarangan pejabatnya di Seri Negeri, hari ini.

Hadir sama, Pengarah Pejabat Kementerian Pelancongan, Seni dan Budaya Malaysia (MOTAC) Negeri Melaka, Yeow Chin Chai, Pengurus Besar Bahagian Promosi Pelancongan (BPP) Melaka, Sa’ari Basiron dan Ketua Pegawai Eksekutif Melaka Hari Ini Sdn Bhd, Datuk Seri Abdul Jalil Hamid.

Mengulas lanjut, Muhammad Jailani berkata, pihaknya juga akan mewajibkan kesemua tempat tumpuan pelancong di negeri ini untuk menggantungkan kain rentang dan sijil lengkap vaksinasi di premis masing-masing.

“Selain itu, kita juga akan pastikan 15 destinasi yang akan dibuka terlebih dahulu seperti Menara Taming Sari, Sungai Melaka, Zoo Melaka, muzium-muzium, pantai peranginan dan lain-lain, pekerjanya mesti lengkap vaksinasi sebelum pembukaan.

“Setiap pekerja itu juga akan dipakaikan ‘button badge’ tertulis ‘I’m Vaccinated’ bagi memberi keyakinan kepada pelancong yang hadir ke negeri ini,” katanya lagi.


Media ‘berkampung’ di rumah Muhyiddin

KUALA LUMPUR 29 Julai – Kediaman Perdana Menteri Tan Sri Muhyiddin Yassin menjadi tumpuan petugas media susulan kenyataan yang dikeluarkan Istana Negara berhubung isu pembatalan Ordinan Darurat hari ini.

Petugas media dilihat mula ‘berkampung’ di rumah perdana menteri yang terletak di Bukit Damansara, di sini sejak jam 1 tengah hari tadi.

Pemerhatian Bernama mendapati beberapa kenderaan dipercayai membawa menteri dan Peguam Negara memasuki perkarangan kediaman perdana menteri pada kira-kira 1.30 tengah hari.

Dalam kenyataan Istana Negara itu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan rasa amat dukacita dengan kenyataan di Parlimen pada Isnin bahawa kerajaan telah membatalkan semua Ordinan Darurat walhal ia belum lagi diperkenan Seri Paduka.

Yang di-Pertuan Agong juga amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan serta Peguam Negara Tan Sri Idrus Harun bahawa cadangan pembatalan semua Ordinan Darurat dibentang dan dibahaskan di Parlimen bagi tujuan diungkaikan tidak dilaksanakan.


Tourism Malaysia adakan jelajah promosi di 6 bandar di India

NEW DELHI, 19 April – Tourism Malaysia mengadakan jelajah promosi ke enam bandar di India untuk menarik kembali pelancong susulan penyambungan semula penerbangan antara Malaysia dan India yang meningkatkan permintaan perjalanan.

Memandangkan India membenarkan penerbangan penumpang antarabangsa pada 27 Mac dan Malaysia membuka semula sempadannya pada 1 April, jumlah penerbangan antara kedua-dua negara mencecah 76 penerbangan setiap minggu berbanding kira-kira 200 penerbangan sebelum pandemik.

“Ini adalah kempen antarabangsa utama kami yang pertama sejak pembukaan semula sempadan Malaysia. Memandangkan India sebagai antara sumber penting pelancong kami, ini adalah masa sesuai untuk mengadakan jelajah,” kata Pengarah Kanan bahagian promosi antarabangsa Tourism Malaysia, Manoharan Periasamy.

“Kami telah menerima maklum balas yang baik daripada pasaran India. Apabila perjalanan udara berkembang, tambang akan turun dan lebih ramai orang akan datang ke Malaysia,” katanya.

Pengarah pejabat Tourism Malaysia di New Delhi Sulaiman Suip, berkata AirAsia, Malindo Air dan syarikat penerbangan lain merancang untuk menghubungkan lebih banyak bandar India dengan Kuala Lumpur pada musim panas ini.

Pengembara hanya perlu menjalani ujian saringan RT-PCR dua hari sebelum berlepas dan RTK-Ag dalam tempoh 24 jam selepas tiba di Malaysia.


Kanak-kanak ditemukan lemas dalam parit, bayi 18 bulan masih hilang

KOTA KINABALU, 10 Julai – Kanak-kanak lelaki berusia tiga tahun yang dilaporkan hilang di Kampung Kuridak Gadong, Beaufort semalam ditemukan meninggal dunia dipercayai lemas dalam parit di kawasan kampung itu pagi tadi.

Ketua Polis Daerah Beaufort DSP Yusoff Zaki berkata mayat Muhammad Qays Izhar Abd Halim ditemukan penduduk kampung dan pasukan operasi mencari dan menyelamat pada 10.30 pagi, kira-kira 70 meter dari tempat mangsa dilaporkan hilang.

“Kita menerima laporan kehilangan kanak-kanak berkenaan pukul 10.30 pagi semalam dan sejurus selepas itu operasi mencari dan menyelamat membabitkan polis, bomba dan penduduk kampung dilaksanakan,” katanya dalam kenyataan di sini hari ini.

Sementara itu, beliau berkata usaha masih dilakukan untuk mencari seorang kanak-kanak perempuan berusia 18 bulan yang dilaporkan hilang di Kampung Batu 66, Beaufort semalam.

“Mangsa dikhuatiri jatuh di sungai atau hilang di hutan selepas keluar dari rumah. Usaha pencarian sedang giat dijalankan oleh pasukan polis dan bomba dengan bantuan khidmat Unit Anjing Pengesan (K9),” katanya. – BERNAMA


Rasuah projek MRT: Tiga pengarah, dua bekas pengarah syarikat kejuruteraan ditahan

PUTRAJAYA, 22 Mac – Tiga pengarah dan dua bekas pengarah syarikat kejuruteraan ditahan Suruhanjaya Pencegahan Rasuah Malaysia (SPRM) bagi membantu siasatan kes rasuah berkaitan projek Transit Aliran Massa (MRT) bernilai lebih RM650 juta.

Menurut sumber SPRM, empat lelaki termasuk seorang bergelar Datuk serta seorang wanita berusia antara 43 dan 63 tahun itu ditahan ketika hadir memberi keterangan di Ibu Pejabat SPRM di sini semalam.

Sumber SPRM itu berkata dua bekas pengarah syarikat itu dipercayai telah menerima rasuah kira-kira RM27 juta daripada sebuah syarikat kejuruteraan lain sebagai balasan melantik syarikat tersebut sebagai perunding membabitkan projek berkenaan pada 2017.

Tiga pengarah syarikat kejuruteraan itu kini direman hingga 27 Mac ini bagi membantu siasatan mengikut Seksyen 16 Akta SPRM 2009 manakala dua bekas pengarah pula tidak direman atas faktor kesihatan.


Hari Wesak: Tiada perarakan kenderaan berhias

Bagaimanapun, hanya ketua agama (sami) dan 10 ahli jawatankuasa kerja pengurusan kuil dibenarkan hadir di kuil untuk upacara keagamaan pada hari berkenaan, menurut prosedur operasi standard (SOP) bagi sambutan Hari Wesak yang diluluskan Jumaat lalu.

“Waktu operasi rumah ibadat yang dibenarkan pada hari berkenaan adalah satu sesi sahaja antara jam 6 pagi hingga 2 petang dan perarakan kenderaan berhias tidak dibenarkan,” menurut Kementerian Perpaduan Negara dalam kenyataan hari ini.

Kementerian itu memaklumkan Pegawai Perpaduan yang dilantik sebagai Pegawai Pemantau di bawah Seksyen 3 Akta Pencegahan dan Pengawalan Penyakit Berjangkit 1988 (Akta 342) akan melakukan pemantauan SOP yang telah ditetapkan.


PMM kongsi kepakaran Bahasa Inggeris, TVET di Indonesia

MERLIMAU 31 Oktober – Politeknik Merlimau (PMM) berkongsi kepakaran Pendidikan Teknikal dan Latihan Vokasional (TVET) serta Bahasa Inggeris bersama Institut Asia Malang, Indonesia baru-baru ini.

Pengarah Program Marina Abu Bakar berkata, program kali kedua dianjurkan bersama institusi pengajian tinggi di negara jiran itu membabitkan 11 pensyarah PMM.

“Kerjasama kali pertama antara PMM dan Institut Asia Malang telah dilaksanakan pada 2021 secara dalam talian menerusi program ‘Broadcasting Workshop’ untuk pelajar.

“Tahun ini adalah pertama kali kami melaksanakan program secara bersemukayang memfokuskan kepada sesi perkongsian kepakaran dalam bidang seperti pengajaran Bahasa Inggeris, Centre of Technology (COT), green technology dan inovasi pensyarah,” katanya.

Katanya, enam pesyarah PMM, seorang pensyarah Politeknik Tun Syed Nasir Ismail dan dua pensyarah Insitut Asia Malang melakukan pembentangan pada peogram itu.

“Program ini bukan saja meningkatkan kompetensi pensyarah melalui sesi perkongsian maklumat, malah meningkatkan imej TVET dalam usaha memantapkan dan menambahbaik kurikulum penyampaian serta pentaksiran sistem pengajian politeknik.

“Pada program ini turut diadakan lawatan ke ruang kerja automasi dan robotik serta inkubator keusahawanan. Semua ini membuka ruang untuk lebih banyak peluang kolaborasi dan lawatan balas pada masa akan datang,” katanya.


PRU15: Tempoh kempen 14 hari mencukupi – PM

KUALA SELANGOR, 20 Okt – Perdana Menteri Datuk Seri Ismail Sabri Yaakob berkata tempoh 14 hari berkempen bagi Pilihan Raya Umum Ke-15 (PRU15) seperti yang ditetapkan Suruhanjaya Pilihan Raya (SPR) adalah mencukupi.

Naib Presiden UMNO itu berkata adalah menjadi tanggungjawab setiap parti politik untuk membuat perancangan bagi memastikan tempoh yang diberikan SPR itu mencukupi untuk mereka berkempen bagi menghadapi pilihan raya.

“14 hari cukup. Dulu pun 14 hari, ada masa kurang dari 14 hari jadi parti-parti politik kena buat perancangan masing-masing untuk pastikan cukup masa 14 hari tersebut. Kalau terlampau lama orang mengadu juga terlalu lama, penat kerja dan macam-macam.

“Jadi SPR dah tentukan, jadi kita akur dengan SPR dan bekerja berdasarkan jumlah hari yang disediakan untuk berkempen,” katanya kepada pemberita selepas majlis pelancaran Karnival Usahawan dan Koperasi Keluarga Malaysia Negeri Selangor di Puncak Alam di sini  hari ini.

Pengerusi SPR Tan Sri Abdul Ghani hari ini mengumumkan 19 Nov sebagai tarikh pengundian bagi PRU15, penamaan calon pada 5 Nov manakala pengundian awal pada 15 Nov.

Berikutan itu, tempoh berkempen ditetapkan selama 14 hari bermula selepas pengisytiharan calon yang bertanding pada 5 Nov sehingga pukul 11.59 malam, 18 Nov.

Ditanya mengenai kerjasama UMNO dengan parti lain, Ismail Sabri berkata soal kerjasama dengan parti lain adalah perkara besar yang akan diputuskan oleh Majlis Tertinggi UMNO dan fokus utama parti buat masa ini adalah untuk memenangi PRU15.

Dalam pada itu Ismail Sabri, yang merupakan penyandang kerusi Parlimen Bera, berkata : “Saya nak bertanding di Bera tapi tunggu pengumumanlah.”

Ismail Sabri yang turut ditanya media sama ada Menteri Kewangan Tengku Datuk Seri Zafrul Tengku Abdul Aziz akan dicalonkan untuk bertanding di kerusi Kuala Selangor, berkata calon-calon yang bertanding akan diumumkan Presiden UMNO atau pengerusi perhubungan negeri masing-masing.


PRN Melaka: PN setuju guna satu lambang

KUALA LUMPUR 27 Okt – Perikatan Nasional (PN) sepakat untuk menggunakan satu lambang sahaja pada Pilihan Raya Negeri (PRN) Melaka, kata Pengerusinya, Tan Sri Muhyiddin Yassin.

Katanya, kata sepakat itu telah dicapai oleh semua parti komponen iaitu Bersatu, PAS dan Gerakan dalam Mesyuarat Khas Majlis Tertinggi PN, kelmarin.

Tambahnya, semua parti komponen PN telah diarahkan untuk menggerakkan sepenuh jentera parti masing-masing dan menggembeleng seluruh tenaga bagi memenangi kepercayaan rakyat Melaka agar mencapai kejayaan dalam PRN.


Semua kakitangan wanita PDRM diberi saringan mamogram, HPV percuma

KUALA LUMPUR, 5 September – Semua anggota dan kakitangan awam wanita Polis Diraja Malaysia (PDRM) terutamanya yang berusia 40 tahun ke atas serta berisiko tinggi akan diberikan ujian mamogram bagi pengesanan awal kanser payudara dan saringan kanser pangkal rahim menerusi ujian Human Papillomavirus (HPV DNA) secara percuma di seluruh negara.

Menteri Pembangunan Wanita, Keluarga dan Masyarakat Datuk Seri Rina Harun berkata program di bawah kempen kesedaran Kanser Reproduktif Wanita (WCARE) itu, turut diperluaskan kepada isteri polis dan pesara polis wanita, selain keutamaan kepada mereka yang mempunyai sejarah penyakit itu dalam keluarga.

“Kementerian melalui Lembaga Penduduk dan Pembangunan Keluarga Negara (LPPKN) melihat mereka juga perlu diberi kemudahan menjalankan pemeriksaan ini secara percuma sebagai tanda penghargaan kepada jasa yang telah disumbangkan selama ini,” katanya kepada pemberita selepas menghadiri Kempen Kesedaran Kanser Reproduktif Wirawati PDRM di Maktab PDRM Cheras di sini hari ini.

Sebagai permulaan, beliau berkata program itu akan dilaksanakan di Kuala Lumpur sebelum diperluaskan ke negeri-negeri bergantung kepada kesediaan LPPKN dan kontinjen PDRM negeri.

Menurut Rina agensi itu akan memberi taklimat pemeriksaan dan memudah cara kakitangan wanita PDRM membuat saringan di hospital selain menggerakkan Klinik Bergerak LLPKN untuk tujuan sama.

Sementara itu, Ketua Polis Negara Tan Sri Acryl Sani Abdullah Sani berkata berdasarkan statistik oleh Cawangan Kebajikan Jabatan Pengurusan Bukit Aman, seramai 23 polis wanita telah meninggal dunia pada tahun lepas dengan empat daripadanya disebabkan kanser payudara dan pangkal rahim.

Menurutnya beliau akan mengarahkan semua Pesuruhjaya Polis, Ketua Polis Negeri dan Ketua Polis Daerah untuk menggalakkan kakitangan wanita dan isteri kakitangan PDRM mengambil manfaat daripada program berkenaan di kawasan pentadbiran masing-masing.


Sambutan Hari Malaysia bantu pacu pelancongan Melaka

BANDA HILIR 7 September – Penganjuran Hari Malaysia peringkat Kebangsaan di Dataran Memorial Pengisytiharan Kemerdekaan Banda Hilir bakal memacu sektor pelancongan negeri ini.

Exco Pelancongan, Warisan dan Kebudayaan Negeri Datuk Muhammad Jailani Khamis berkata, tema era 60-an yang diangkat pada sambutan itu juga membawa keunikan tersendiri untuk menggalakkan lebih ramai warga Melaka dan pelancong untuk turut serta merasai pengalaman sambutan yang julung kali diadakan di Semenanjung Malaysia itu.

“Bagi saya, tema yang dipilih iaitu berpakaian era 60-an ini mungkin salah satu intipati tarikan baharu supaya kita dapat menarik pelancong hadir dengan berpakaian seperti orang-orang dahulu.

“Tapi apapun, kita minta yang datang agar berpakaian sopan kerana salah satu prinsip Rukun Negara ialah kesopanan dan kesusilaan,” katanya kepada Melaka Hari Ini.

Mengulas lanjut, Muhammad Jailani memaklumkan, sebanyak 48,000 bilik hotel masih tersedia untuk pelancong datang dan meraikan sambutan Hari Malaysia di Melaka pada 16 September ini.

“Insya-Allah dengan pelbagai promosi dan kerja keras oleh semua pemain industri pelancongan kita mampu menarik lebih ramai pelancong hadir, sekali gus mencapai sasaran 5.6 juta pelancong tahun ini,” katanya.


Balai raya dibaik pulih, jalan raya diturap untuk keselesaan

TELOK MAS 20 Julai – Pelbagai usaha dilakukan dalam langkah memberikan keselesaan kepada penduduk setempat untuk menggunakan fasiliti dan kemudahan yang disediakan dalam Dewan Undangan Negeri (DUN) Telok Mas.

Ahli Dewan Undangan Negeri (ADUN) Telok Mas Datuk Abdul Razak Abdul Rahman memaklumkan kerja-kerja baikpulih Balai Raya Taman Bukit Larang Indah sedang giat dijalankan.

“Selain itu, kerja-kerja menurap jalan di Kampung Pernu dan Taman seri Telok Mas Fasa 5 telah dilaksanakan bagi memberi keselesaan kepada penduduk yang menggunakan laluan penghubung antara kampung dan taman terbabit,” katanya dalam dua hantaran berbeza di laman Facebook rasminya kelmarin.

Mengulas lanjut, Beliau turut meminta agar penduduk dan warga setempat untuk lebih berhati-hati di jalan raya dan mematuhi undang-undang jalan raya.


Netizen setuju sekatan pergerakan penuh dapat kurangkan kes COVID-19

Dalam satu kaji selidik Bernama yang melibatkan 1,251 responden mendapati 95.3 peratus bersetuju terhadap pelaksanaan sekatan pergerakan penuh yang berkuat kuasa di seluruh negara.

Kaji selidik yang dijalankan secara dalam talian melibatkan responden daripada pelbagai kaum dan jantina berumur antara 18 hingga 61 tahun dari seluruh negara.

Responden yang menyertai kaji selidik itu merupakan penjawat awam dan badan berkanun (600), swasta (395), bekerja sendiri (124), tidak bekerja (104) dan pelajar (44) yang menetap di kawasan bandar, luar bandar, pinggir bandar serta pedalaman. Mereka berpendidikan daripada peringkat Sijil Pelajaran Malaysia sehingga Ijazah Doktor Falsafah.

Ditanya adakah sekatan pergerakan selama 14 hari itu akan menjejaskan pendapatan keluarga, maklum balas yang diterima mendapati sebanyak 52.2 peratus responden mengakuinya.

Kaji selidik itu juga mendapati 64.7 peratus responden bimbang sekatan pergerakan penuh akan mengakibatkan mereka hilang sumber pendapatan, 54.6 peratus risau keperluan asas tidak mencukupi manakala 44 peratus khuatir bakal mengalami kemurungan atau depresi.

Responden juga melahirkan harapan agar kerajaan dapat memberikan moratorium secara bersasar sebagai bantuan kelangsungan hidup, selain mengharapkan diskaun bil utiliti dan sokongan psikologi.

Menariknya, 81.9 peratus daripada responden mengakui bahawa sekatan pergerakan penuh dapat mengeratkan hubungan kekeluargaan memandangkan ibu bapa dapat bersama dengan anak-anak di bawah satu bumbung untuk tempoh lebih lama atau kerap.

Dalam kaji selidik itu juga, 43.6 peratus setuju sekatan pergerakan penuh dibuat selama 30 hari, manakala 31 peratus berpandangan 14 hari sudah memadai sementara 25.4 peratus merasakan 21 hari tempoh paling sesuai.


Mangsa kebakaran terima hadiah terindah 2023

GADEK 20 Januari – Dua beranak yang tinggal sehelai sepinggang selepas rumah didiami mereka hangus dijilat api dua tahun lalu, menerima hadiah terindah bersempena tahun baharu 2023.

Alwi Jailani, 71 dan anaknya Azwan, 32 menerima teratak baharu berupa sebuah rumah Program Perumahan Rakyat Termiskin (PPRT) daripada Kementerian Kemajuan Desa dan Wilayah hasil bantuan Japerun Gadek.

Azwan berkata, dia dan bapanya hanya mampu memanjatkan kesyukuran dan berterima kasih kepada kerajaan kerana prihatin dengan nasib mereka selepas hilang tempat berteduh.

Dia yang bekerja sebagai kakitangan Pos Malaysia berkata, kejadian yang berlaku pada subuh 20 Mac 2021 lalu, berlaku begitu pantas yang mana dia dan bapa hanya sempat menyelamatkan diri tanpa dapat menyelamatkan barangan berharga.

“Masa kejadian saya hanya dengar bunyi yang sangat kuat seperti orang sedang korek tanah dan apabila saya bangun, saya lihat bahagian dapur sudah berwarna merah, selain api sedang marak menuju ke ruang tamu.

“Sehingga kini kami tidak tahu bagaimana kebakaran itu berlaku, tetapi menurut laporan bomba ia terjadi disebabkan litar pintas dan kami reda dengan dugaan itu.

“Apapun, alhamdulillah hasil keprihatinan wakil rakyat kawasan dan kerajaan, kini kami dapat rumah baharu yang cukup selesa buat kami berteduh dua beranak,” katanya kepada Melaka Hari Ini.

“Saya selaku Adun kawasan juga berterima kasih kepada pihak kementerian yang membantu menghadiahkan rumah yang cantik dan indah ini kepada pemohon.


Bajet 2023: Penjara Dusun Dato’ Murad jadi pusat penternakan lebah kelulut

KUALA LUMPUR 7 Oktober – Penternakan lebah kelulut di Penjara Prabebas Dusun Dato’ Murad akan diperluaskan dibawah inisiatif Agropenjara mulai tahun hadapan.

Menteri Kewangan, Senator Tengku Datuk Seri Utama Zafrul Tengku Abdul Aziz berkata, kerajaan akan memperuntukkan sebanyak RM10 juta bagi memperluas aktiviti pertanian dan perladangan melibatkan 70 hektar tanah penjara.

“Peruntukan ini antaranya untuk meluaskan penternakan lebah kelulut di Penjara Prabebas Dusun Dato’ Murad Melaka dan meningkatkan bekalan ikan air tawar segar di Pusat Koreksional Kamunting Perak,” katanya dalam Pembentangan Bajet 2023 di Dewan Parlimen, hari ini.

Ujarnya, mulai tahun hadapan, potongan cukai tambahan diberikan kepada majikan yang menggaji bekas banduan, termasuk bekas penghuni Sekolah Henry Gurney, institusi perlindungan dan pemulihan Kerajaan serta pusat jagaan bukan Kerajaan yang berdaftar dengan Jabatan Kebajikan Masyarakat (JKM).

“Berhubung kebajikan anak-anak di bawah jagaan institusi JKM, Kerajaan akan menubuhkan Pusat Transit – Anjung Sinar sebagai pusat sementara untuk mereka berteduh sebelum mendapat pekerjaan dan memulakan hidup baharu.


TLDM berhasrat tambah helikopter berkeupayaan peperangan anti kapal selam

KUALA LUMPUR, 30 Mac – Tentera Laut Diraja Malaysia (TLDM) berhasrat untuk menambah aset helikopter yang mempunyai keupayaan peperangan anti kapal selam dan berteknologi baharu berbanding helikopter AS555SN Fennec.

Menurut Panglima Udara TLDM Laksamana Pertama Ahmad Shafirudin Abu Bakar, helikopter AS555SN Fennec ini tidak lagi dikeluarkan buat masa ini dan cawangan udara TLDM akan melihat kepada aset helikopter yang bersesuaian pada masa akan datang sebagai perancangan jangka panjang.

Beliau memberitahu kepada pemberita hari ini selepas majlis penyampaian anugerah bagi meraikan rekod cemerlang operasi penerbangan Skuadron 502 dengan mencatatkan rekod pencapaian 20,000 jam penerbangan oleh helikopter AS555SN Fennec.

Majlis tersebut berlangsung di Pameran Perkhidmatan Pertahanan Asia (DSA) 2022 yang bermula pada Isnin di Pusat Pameran dan Perdagangan Antarabangsa Malaysia (MITEC) di sini.

Anugerah tersebut disampaikan oleh Ketua Pemasaran Asia Pasifik Airbus Helicopters Fabrice Rochereau kepada Pegawai Memerintah Skuadron 502 TLDM Komander Fairul Mohd Shukor dan disaksikan oleh Ahmad Shafirudin.

Ahmad Shafirudin berkata Skuadron 502 TLDM yang terdiri daripada enam helikopter AS555SN telah berkhidmat semenjak tahun 2004 dan berfungsi sebagai helikopter latihan serta menyokong operasi penerbangan.

“Pencapaian 20,000 jam penerbangan dapat dicapai setelah kami menggunakannya dalam pelbagai operasi, termasuk tugasan untuk menjayakan Ops Fajar di perairan Somalia serta pelbagai latihan di peringkat dua hala (bilateral) dan pelbagai hala (multilateral),” tambahnya.


PKPP: Majlis sosial tidak dibenarkan, jika penganjur sukar kawal keadaan

PUTRAJAYA, 29 Jun – Majlis sosial tidak dibenarkan dalam tempoh Perintah Kawalan Pergerakan Pemulihan (PKPP) sekiranya penganjur sukar untuk mengawal keadaan dan perilaku tetamu.

Ia adalah antara prosedur operasi standard (SOP) pelaksanaan majlis sosial seperti perkahwinan, kenduri dan pertunangan yang diluluskan dalam Mesyuarat Khas Menteri-Menteri Mengenai Pelaksanaan Perintah Kawalan Pergerakan pada 22 Jun, serta terpakai bagi penganjuran majlis sosial di rumah ibadat bukan Islam.

Kementerian Perpaduan Negara berkata SOP itu merangkumi perkara penting dalam menjalankan majlis sosial seperti had kapasiti kehadiran seramai 250 orang atau kurang mengikut saiz ruang majlis dengan penjarakan sosial, dan tertakluk dengan tempoh penganjuran selama tiga hingga lima jam.

SOP itu juga menggariskan bahawa hidangan makanan dalam bentuk buffet atau layan diri adalah tidak dibenarkan, selain penganjur perlu memastikan tetamu makan dalam kedudukan dengan penjarakan sosial dan tidak berkumpul semasa makan, katanya.

“Tetamu adalah dilarang berkumpul atau berhimpun di luar ruang majlis sebelum atau selepas selesai majlis,” kata kementerian itu dalam satu kenyataan hari ini.


‘Laporan audit untuk 2016, bukan terkini’

AYER KEROH 29 Julai – Perjanjian jual beli Lot PT8534 di Bandar Jasin Bestari bernilai RM21 juta telah ditamatkan awal tahun ini oleh Perbadanan Kemajuan Tanah Adat Melaka (Pertam).

Ketua Pegawai Eksekutif Pertam Datuk Mohd Ridhwan Mohd Ali berkata, setelah ditamatkan perjanjian, status pemilikan tanah di lot tersebut telah dibuka kepada pemaju atau pembeli yang berminat untuk membangunkannya.

Mohd Ridhwan, berkata demikian ketika memberikan penjelasan berhubung isu kelewatan menyiapkan dan aktiviti usaha sama tanah kurang memuaskan hasil Laporan Ketua Audit Negara 2020 Siri 1 mengenai Pengurusan Tanah Agensi Negeri Melaka dikeluarkan pada 25 Julai lalu.

“Laporan yang dipetik Ketua Audit Negara Datuk Seri Nik Azman Nik Abdul Majid, sebenarnya untuk tahun 2016 dan dalam tempoh ke tahun ini pelbagai penambahbaikan dan tindakan telah dilaksanakan.

“Mengenai isu lot tanah bernilai RM21 juta itu sebenarnya, Ahli Lembaga Pengarah Pertam telah membuat keputusan untuk menamatkan perjanjian jual beli dan selepas ditamatkan, kita buka tender kepada pemaju untuk beli serta bangunkan tanah terbabit,” katanya.

Beliau berkata demikian pada sidang media selepas menghadiri Majlis Perundingan Belia Negara Peringkat Negeri Melaka Sidang 2, Penggal ke-33 tahun 2021-2022 di Hotel Muzafar, hari ini yang dirasmikan Ketua Menteri Datuk Seri Utama Sulaiman Md Ali.

Mengikut laporan ketua audit negara 2020 siri 1, terdapat kelemahan dalam pengurusan tanah melibatkan tiga agensi kerajaan negeri iaitu Pertam, Perbadanan Kemajuan Negeri Melaka (PKNM) dan Yayasan Melaka (YM) sehingga menyebabkan kelewatan pulangan aktiviti usaha sama tanah dengan syarikat swasta.

Mengulas lanjut, Mohd Ridhwan berkata Pertam akan lebih tegas dalam menangani isu pembangunan projek, bagi memastikan isu kelewatan seperti itu tidak berulang.

“Bagi perancangan masa hadapan, kita lebih fokus untuk membangunkan tanah pada skala kecil dalam anggaran luas dua hingga tiga ekar dengan Pertam memainkan peranan sebagai pemaju.

“Tanah milik individu atau kerajaan, kita akan kerjasama dengan pemilik tanah dan jalinkan perjanjian, seterusnya lantik perunding bertauliah untuk menjayakan projek serta kita juga akan mengawal pembangunan tersebut,” katanya.


Seorang cedera, 4 rumah rosak kejadian tanah runtuh di Kampung Sungai Penchala

KUALA LUMPUR, 20 Dis – Seorang warga emas cedera manakala empat buah rumah rosak teruk dalam kejadian tanah runtuh di Jalan Pelimbayan Indah, Kampung Sungai Penchala di sini awal pagi tadi.

Penolong Pengarah Operasi Jabatan Bomba dan Penyelamat Malaysia (JBPM) Kuala Lumpur Khairul Azuwan Ibrahim berkata pihaknya menerima panggilan kecemasan berhubung kejadian itu kira-kira 1.22 pagi tadi dan anggota serta jentera dari Balai Bomba dan Penyelamat Taman Tun Dr Ismail dan Sri Hartamas dikerah ke tempat kejadian.

“Setibanya di lokasi kejadian didapati berlaku tanah runtuh menghempap empat buah rumah kediaman. Seorang wanita berusia 70an didapati tertimbus hingga paras pinggang.

“Pasukan penyelamat berjaya mengeluarkan mangsa yang mengalami kecederaan di bahagian kaki dan telah dihantar ke Pusat Perubatan Universiti Malaya,” katanya dalam kenyataan di sini hari ini.

“Lokasi tanah runtuh berkenaan kini ditutup atas faktor keselamatan sementara pasukan bomba sedang melakukan kerja-kerja pemeriksaan bagi memastikan ia selamat,” katanya.- BERNAMA


Jumlah kehadiran ahli Parlimen diputuskan minggu depan

JOHOR BAHRU 18 Julai – Keputusan sama ada mengehadkan hanya 80 ahli Parlimen untuk berada dalam Dewan Rakyat seperti yang dibuat pada persidangan sebelum ini, akan diputuskan pada minggu depan sebelum persidangan khas dewan bermula 26 Julai ini.

Timbalan Yang Dipertua Dewan Rakyat, Datuk Mohd Rashid Hasnon berkata, perkara itu akan dibincangkan dengan ketua-ketua whip yang mewakili parti politik masing-masing.

“Setiap menteri dan timbalan menteri juga akan dihadkan membawa staf mungkin dua atau tiga orang dengan prosedur operasi standard (SOP) yang ketat termasuk melakukan ujian saringan COVID-19 terlebih dahulu,” katanya.

Beliau bercakap kepada pemberita selepas menghadiri program Jelajah Vaksin Bergerak Prihatin Johor di Dewan Serbaguna Sri Stulang, di sini hari ini.

Dalam persidangan dewan sebelum ini hanya 80 Ahli Parlimen – 41 daripada pihak kerajaan serta 39 pembangkang dan Bebas dibenar menghadiri persidangan, namun ke semua ahli Parlimen boleh memasuki dewan ketika sesi pengundian.

Mohd Rashid juga berharap semua yang terlibat dengan persidangan Dewan Rakyat dapat mematuhi SOP susulan situasi COVID-19 yang mencatatkan lima angka kes positif pada masa ini.

Pejabat Perdana Menteri dalam kenyataan sebelum ini menyebut sidang khas Parlimen itu bertujuan memberi penerangan kepada Ahli-ahli Parlimen mengenai Pelan Pemulihan Negara dan meminda semua perundangan dan peraturan bagi membolehkan persidangan Parlimen diadakan secara hibrid.

Pejabat Perdana Menteri juga memaklumkan berdasarkan Fasal (3) Perkara 150 Perlembagaan Persekutuan semua proklamasi darurat dan ordinan yang dibuat oleh Yang di-Pertuan Agong akan dibentangkan.


Jalan baharu di Kampung Relau beri keselesaan pada penduduk

ASAHAN 23 Jun – Tindakan pantas Majlis Perbandaran Jasin (MPJ) menurap semula jalan raya di Kampung Relau Asahan memberi kelegaan buat penduduk di kawasan itu yang menggunakannya sebagai laluan utama untuk keluar dan masuk.

Pengerusi Jawatankuasa Pembangunan dan Keselamatan Kampung (JPKK) Kampung Relau, Zamzuri Jinudin berkata kerja-kerja penurapan jalan sejauh 100 meter itu siap sepenuhnya pada 17 Jun lalu sekali gus memudahkan penduduk di kawasan berkenaan.

“Terima kasih Ahli Dewan Undangan Negeri (ADUN) Asahan, Fairul Nizam Roslan dan MPJ atas tindakan pantas menurap semula jalan yang menjadi laluan utama penduduk dan pelancong.

“Jalan ini sudah lama berlubang dan rosak, lebih-lebih lagi apabila berlaku banjir jadi keadaan semakin teruk, hujung minggu memang ramai yang melalui kawasan ini sebab ia juga jalan untuk ke Laman Tiga Budaya dan Air Terjun Asahan.

“Diharap dengan siapnya jalan baru ini, ianya dapat memberi keselesaan kepada penduduk mahupun pelancong yang melalui jalan ini,” katanya kepada MHI.


Rumah di London: SPRM ambil keterangan bekas eksekutif kanan

PUTRAJAYA, 25 Feb – Suruhanjaya Pencegahan Rasuah Malaysia (SPRM) telah mengambil keterangan bekas eksekutif kanan sebuah syarikat televisyen bersatelit semalam, susulan pendedahan mengenai pemberian sebuah rumah di London bernilai AS$10 juta dalam perbicaraan kes 1Malaysia Development Bhd (1MDB) di Amerika Syarikat.

Menurut sumber SPRM, proses mengambil keterangan itu dibuat di Ibu Pejabat SPRM di sini dan berlangsung kira-kira sembilan jam bermula 9 pagi.

Rumah di London dan nama bekas eksekutif kanan itu antara yang disebut dalam perbicaraan kes 1MDB di Amerika Syarikat oleh bekas pegawai bank Goldman Sachs Group Inc Tim Leissner, yang menyatakan mereka mempunyai hubungan sejak 2003 hingga 2013 dan berakhir apabila Leissner berkahwin dengan selebriti Kimora Lee.


900,000 kanak-kanak sudah terima vaksin COVID-19

KUALA LUMPUR 2 Mac – Sebanyak 904,368 individu atau 25.5 peratus populasi kanak-kanak berusia lima hingga 11 tahun di Malaysia telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids) setakat semalam.

Berdasarkan data menerusi laman web COVIDNOW, sejumlah 14,736,569 individu atau 62.6 peratus populasi dewasa di negara pula telah menerima dos penggalak COVID-19 dan seramai 22,950,422 atau 97.5 peratus telah melengkapkan vaksinasi mereka manakala 23,230,349 atau 98.7 peratus telah menerima sekurang-kurangnya satu dos vaksin.

Bagi remaja berusia 12 hingga 17 tahun, sebanyak 2,801,714 individu atau 90 peratus daripada populasi itu telah melengkapkan vaksinasi mereka manakala 2,897,292 atau 93.1 peratus telah menerima sekurang-kurangnya satu dos vaksin.

Vaksinasi harian semalam menyaksikan 101,038 dos vaksin diberikan meliputi 26,476 dos pertama, 1,300 dos kedua dan 73,262 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 67,313,182.

Sementara itu, menurut portal GitHub Kementerian Kesihatan, 78 kes kematian akibat COVID-19 direkodkan semalam dengan 21 kes di Johor, diikuti Kedah (15), Selangor (13), Perak (sembilan), Sabah (enam), Pulau Pinang (lima), masing-masing dua kes di Kelantan, Melaka dan Terengganu, manakala Negeri Sembilan, Pahang dan Kuala Lumpur masing-masing merekodkan satu kes.


Pelajar IPT dikecualikan bayaran ujian pengesanan- Dr Adham

PUTRAJAYA 4 Mac. – Kerajaan bersetuju mengecualikan fi atau bayaran ujian pengesanan COVID-19 bagi pelajar institusi pengajian tinggi (IPT) tempatan, kata Menteri Kesihatan Datuk Seri Dr Adham Baba.

“Selaras dengan usaha kerajaan mengekang penularan COVID-19, semua pelajar perlu menjalani ujian pengesanan COVID-19 sebelum memulakan sesi pengajian. Maka, kerajaan akan menanggung semua kos ujian,” katanya yang mengganggarkan kos terlibat sebanyak RM2.79 juta.

Bercakap dalam sidang media selepas melancarkan buku bertajuk Impak COVID-19 Terhadap Insan, terbitan Penerbit Universiti Kebangsaan Malaysia (UKM) secara maya hari ini, Dr Adham berkata dianggarkan 18,600 pelajar IPT akan memulakan sesi pembelajaran fizikal secara berperingkat bermula 1 Mac lalu.

Buku tersebut dihasilkan sekumpulan penyelidik dari Pusat Penciptaan Nilai dan Kesejahteraan Insan, Fakulti Ekonomi dan Pengurusan UKM berdasarkan pengalaman mendepani COVID-19 serta penyelidikan saintifik.

Dalam perkembangan lain, Dr Adham berkata setakat ini, 80,336 individu telah menerima dos pertama vaksin COVID-19 Pfizer-BioNTech, yang majoritinya ialah petugas barisan hadapan yang disenaraikan dalam Fasa 1 Program Imunisasi COVID-19 Kebangsaan yang bermula pada 24 Februari lalu.

Menurut Dr Adham, kira-kira 271 juta penduduk dunia telah menerima suntikan vaksin COVID-19 dengan Amerika Syarikat merekodkan jumlah tertinggi iaitu 80.5 juta penduduk, diikuti China 52.5 juta, Kesatuan Eropah (35.6 juta) dan United Kingdom (21.5 juta).

Beliau turut menyeru rakyat negara ini untuk mendaftar dalam Program Imunisasi COVID-19 Kebangsaan di aplikasi MySejahtera, yang sehingga kini telah merekodkan pendaftaran kira-kira 2.7 juta individu.


ATM wajar tingkatkan keupayaan tangani ancaman CBRNE

SUNGAI UDANG 25 Mac.- Terdapat keperluan bagi membangunkan keupayaan menangani ancaman keganasan dalam persekitaran kimia, biologi, radiologi dan letupan nuklear (CBRNe) termasuk di Sabah dan Sarawak pada masa depan.

Pandangan itu diutarakan Panglima Medan Barat Tentera Darat, Leftenan Jeneral Datuk Muhammad Hafizuddeain Jantan ketika ditanya keupayaan Tentera Darat Malaysia (TDM) berdepan peperangan menggunakan senjata CBRNe.

Beliau berkata, setakat ini hanya 12 Skuadron Rejimen Askar Jurutera DiRaja (12 SKN RAJD) berpengkalan di Kem Terendak di sini yang berkepakaran dan terlatih dalam menangani ancaman sedemikian.

“Kita sedia maklum Malaysia terbahagi barat dan timur, justeru ada kemungkinan pada masa depan kita memikirkan, tertakluk kepada ketetapan pucuk pimpinan, untuk bangunkan keupayaan (CBRNe) di Malaysia Timur.

“Saya berpendapat keperluan untuk bangunkan di Malaysia Timur wajar dipertimbangkan,” katanya selepas merasmikan Majlis Penutupan Eksesais Mantis Siri 7/2021 di Kem Terendak di sini, hari ini.

Hadir sama Pemangku Pesuruhjaya Tinggi Kanada di Malaysia Esther Van Nes, Penasihat Pertahanan Kanada Leftenan Kolonel Kevin Barker dan Komander Jurutera Medan Pemerintahan Medan Barat Brigedier Jeneral Ir Abdul Hamid Mohd Isa merangkap Pengarah Eksesais.

“Bagaimanapun dengan keupayaan sekarang skuadron ini turut diatur gerak bagi membantu operasi awam seperti pencemaran Sungai Kim-Kim di Pasir Gudang, Johor pada Mac 2019.

“Pasukan ini membantu pihak Hazmat (Pasukan Khas Bahan Kimia Berbahaya) dan agensi lain dalam mengenal pasti pencemaran yang berlaku dan juga membantu dalam proses dekontaminasi mangsa yang terbabit,” katanya.

Beliau berkata, 12 SKN RAJD turut membantu agensi lain di Taman Ekspo Pertanian Malaysia Serdang (MAEPS) atau dikenali sebagai PKRC MAEPS khususnya dalam Dekontaminasi pesakit dalam skala besar

“Adakah Malaysia mampu hadapi perang biokimia? Ia bergantung kepada magnitud ancaman…nak kata kita mampu, masih ada ruang untuk penambahbaikan pada masa depan dari segi peralatan, keupayaan melatih anggota sedia ada,” katanya lagi.

Muhammad Hafizuddeain berkata menangani ancaman CBRNe bukan saja terletak di atas bahu Tentera Darat malah memerlukan kerjasama pelbagai agensi keselamatan yang lain termasuk Polis Diraja Malaysia, Jabatan Bomba dan Penyelamat serta Universiti Pertahanan Nasional Malaysia (UPNM).

“Rakyat Malaysia wajar berbangga dengan kemahiran dan tahap keyakinan anggota tentera iaitu 12 SKN RAJD, Grup Gerak Khas dan unit lain yang sangat berdedikasi, berkemahiran dan profesional


Pupuk semangat juang bak pahlawan

PANTAI KUNDOR 7 Ogos – Ahli Dewan Undangan Negeri (Adun) Pantai Kundor Tuminah Kadi telah menaja 100 pelajar Tingkatan 6 Sekolah Menengah Kebangsaan (SMK) Seri Tanjung, di sini, menonton wayang filem Mat Kilau: Kebangkitan Pahlawan, baru-baru ini.

Pada masa sama, program yang diadakan bersempena sambutan Bulan Kebangsaan itu juga bertujuan memupuk erti sebuah perjuangan kepada mereka yang terlibat.

Tuminah berkata, program yang diadakan di sebuah panggung wayang di Elements Mall Banda Hilir itu juga turut disertai guru-guru, anggota Balai Bomba dan Penyelamat (BBP) Tangga Batu dan Balai Polis Tanjung Kling, wanita UMNO Pantai Kundor serta staf Japerun Pantai Kundor.

“Kita mahu program ini bukan sahaja menambah pengetahuan tentang perjuangan pahlawan Melayu bahkan turut memupuk semangat juang tinggi kepada anak bangsa masa kini,” katanya.


Malaysia ulangi sokongan padu terhadap Palestin

KUALA LUMPUR 12 Nov. – Malaysia kekal mendukung perjuangan rakyat Palestin dan menyokong usaha mencari penyelesaian damai yang berkekalan dan adil dalam kancah Israel-Palestin sejajar dengan undang-undang antarabangsa serta ketetapan Pertubuhan Bangsa-Bangsa Bersatu (PBB), menerusi rundingan.

Perdana Menteri, Tan Sri Muhdyiddin Yassin ketika mencelah pada sesi pleno Sidang Kemuncak ASEAN ke-37 berkata, penyelesaian tunggal yang kelihatan bagi isu Israel-Palestin adalah menerusi pembentukan dua negara berdasarkan sempadan sebelum 1967 dengan Baitulmaqdis Timur sebagai ibu negara Palestin.

Muhyiddin turut mengutuk keras tindakan tidak bertanggungjawab individu atau kumpulan tertentu yang berselindung mempergunakan agama untuk mewajarkan tindakan jahat mereka melakukan keganasan.

Mengulas mengenai kebebasan bersuara, beliau berkata, meskipun penting untuk demokrasi, ia adalah alat yang perlu disuarakan dengan penuh tanggungjawab dan tidak boleh disalah guna bagi mewajarkan keganasan, mencetus kebencian dan memupuk faham kebencian terhadap Islam (Islamophobia).

Turut menyertai sidang kemuncak itu Menteri Luar Datuk Seri Hishammuddin Tun Hussein, Menteri Kanan dan Menteri Perdagangan Antarabangsa dan Industri, Datuk Seri Mohamed Azmin Ali.


Selamat berehat, Shebby

KUALA LUMPUR, 14 Jan – Jasad bekas pemain bola sepak kebangsaan, Serbegeth Singh yang meninggal dunia Rabu lepas, selamat disemadikan mengikut adat dan tradisi masyarakat Punjabi di Shamshan Bhoomi Wake Hall, Jalan Loke Yew, di sini, hari ini.

Jasad Serbegeth atau lebih dikenali sebagai Shebby yang dibawa dari Nirvana Memorial Center di Taman Nesa Skudai, Johor, pada 7.20 pagi tadi tiba di pusat pembakaran mayat itu pada pukul 11.30 pagi.

Suasana pilu ternyata menyelubungi pekarangan krematorium itu apabila ahli keluarga dan sahabat handai mendiang tidak dapat menahan kesedihan sejurus jasad Shebby yang diuruskan mengikut adat dan tradisi masyarakat Punjabi tiba di sini.

Terdahulu, mereka yang hadir memberi penghormatan terakhir kepada mendiang yang juga merupakan tunjang utama pertahanan Kuala Lumpur pada era 80-an sebelum pengurusan jasadnya disempurnakan kira-kira pukul 3.57 petang.

Selain isteri mendiang, Harbans Kaur yang juga bekas pelari negara serta dua anaknya Natassha Kaur dan Sonuljit Singh, turut hadir memberi penghormatan terakhir kepada figura bola sepak negara itu adalah Menteri Belia dan Sukan Datuk Seri Ahmad Faizal Azumu dan Menteri Kesihatan Khairy Jamaluddin.

Turut hadir menziarahi adalah rakan seperjuangan mendiang iaitu legenda bola sepak negara Datuk Santokh Singh, bekas pengendali Harimau Malaya Dollah Salleh, jurulatih Melaka United FC Zainal Abidin Hassan dan bekas pemain Kuala Lumpur T. Gopinath Naidu.

Sementara itu, Ahmad Faizal ketika ditemui pemberita berkata pemergian Shebby bukan sahaja diratapi seluruh peminat bola sepak tempatan zaman dahulu, malah generasi kini juga pastinya merindui pandangannya serta kritikannya terhadap sukan nombor satu negara itu.

“Saya telah menziarahi keluarganya dan bersyukur kerana semangat mereka begitu kuat, saya pasti mereka tentu bangga dengan pencapaian mendiang sepanjang hayatnya,” katanya.

Dalam pada itu, Zainal Abidin pula menyifatkan bekas rakan sepasukannya ketika mewakili Pahang pada 1991 dan 1992 serta skuad Harimau Malaya itu sebagai tokoh berjiwa besar serta sangat berdedikasi dalam bola sepak.

“Saya sangat terkejut dengan pemergiannya kerana mendiang sememangnya seorang yang sangat cergas. Selain itu, mendiang juga sering bertukar pendapat mengenai cara memajukan bola sepak negara setiap kali kami berhubung,” katanya.

Gopinath yang pernah satu pasukan bersama Shebby ketika beraksi untuk Kuala Lumpur pada 1993 dan 1994 pula menganggap Shebby sebagai ‘universiti bola sepak’ kerana pengetahuan luasnya terhadap sukan itu dan berbesar hati mengenali mendiang yang banyak berkongsi tips meningkatkan prestasinya dahulu.

Rabu lepas, Ketua Polis Daerah Iskandar Puteri ACP Dzulkhairi Mukhtar ketika dihubungi mengesahkan Shebby meninggal dunia ketika berbasikal di Sunway di Iskandar Puteri, Johor kira-kira 7.30 malam.

Mendiang Shebby beraksi dalam skuad kebangsaan dari 1982 hingga 1991, serta pernah menyarung jersi negara dalam Kejohanan Sukan Asia 1982, 1986 dan 1990 selain membantu negara memenangi pingat emas di Sukan SEA 1989 Kuala Lumpur.

Selain itu, mendiang yang juga generasi emas skuad Kuala Lumpur ketika membantu pasukan itu memenangi hatrik Piala Malaysia dari 1987 hingga 1989 pernah beraksi bersama skuad bola sepak Negeri Sembilan dan Perak pada era 90-an.

Selepas bersara sebagai pemain, mendiang mencipta nama sebagai personaliti televisyen bermula 1997, termasuk untuk saluran Astro SuperSport, FoxSports serta ESPN Asia selain pernah berkhidmat sebagai Penasihat Global di Blackburn Rovers pada 2012 dan Penasihat Teknikal Johor Darul Ta’zim (JDT).- BERNAMA


Olimpik 2020: Azizulhasni hidupkan peluang negara raih emas

PELUMBA basikal trek negara Datuk Mohd Azizulhasni Awang berjaya menghidupkan peluang dan harapan untuk merangkul pingat emas negara pertama dalam Olimpik Tokyo hari ini di gelanggang Izu Velodrome di Shizuoka, di sini.

Bekas juara dunia berumur 33 tahun itu mengungguli acara keirin lelaki pusingan pertama – saringan tiga, untuk melangkah ke saingan suku akhir yang dijadualkan esok dengan penuh bergaya, tanpa perlu melalui repechage, seperti yang dilaluinya dalam acara pecut.

Bagaimanapun Mohd Azizulhasni menerima saingan sengit daripada lima lagi pelumba termasuk Nicholas Paul dari Trinidad and Tobago, yang menduduki tempat keempat dalam acara pecut.

Mohd Azizulhasni yang merangkul pingat gangsa dalam acara keirin pada Olimpik Rio 2016 kelihatan selesa semasa tiba di garis penamat, di hadapan Paul, manakala Patryk Rajkowski dari Poland di tempat ketiga.

Malaysia setakat ini hanya memenangi satu pingat gangsa melalui acara badminton, dan kini usaha kontinjen negara untuk mencapai matlamat utamanya memenangi pingat emas, berterusan sehingga hari terakhir Sukan Tokyo 2020 yang secara rasmi menutup tirainya esok.


Lebih 20 juta populasi dewasa lengkap vaksinasi setakat semalam

KUALA LUMPUR 30 Sept. – Seramai 20,053,472 individu atau 85.7 peratus daripada populasi dewasa di negara ini telah lengkap menerima suntikan vaksin COVID-19 setakat semalam.

Berdasarkan perincian yang dikongsi menerusi portal COVIDNOW hari ini, Kementerian Kesihatan (KKM) memaklumkan sebanyak 94.1 peratus atau 22,017,043 individu daripada populasi dewasa sudah menerima sekurang-kurangnya satu dos suntikan vaksin.

Selain itu, seramai 40,206 atau 1.3 peratus daripada populasi remaja berusia 12 hingga 17 tahun sudah melengkapkan suntikan vaksin setakat semalam.

Bagi kedua-dua populasi, sebanyak 310,661 dos suntikan vaksin turut diberikan semalam melibatkan 190,599 dos pertama dan 148,062 dos kedua menjadikan jumlah keseluruhan pemberian dos vaksin sebanyak 43,367,580 menerusi Program Imunisasi COVID-19 Kebangsaan (PICK).

Sementara itu, sebanyak 208 kes kematian akibat COVID-19 dicatatkan setakat jam 11.59 malam tadi (29 Sept), menjadikan jumlah kumulatif kematian kini adalah 26,143.

Daripada jumlah itu, sebanyak 88 adalah kes kematian harian sebenar selama tujuh hari, manakala selebihnya adalah kes kematian tertunggak atau ‘backlog’.


Melaka sekali lagi ‘pencetus’ pingat Olimpik Tokyo! – Sulaiman

AYER KEROH 31 Julai – Kejayaan beregu lelaki negara Aaron Chia-Soh Wooi Yik yang menghadiahkan pingat pertama Malaysia di Sukan Olimpik Tokyo 2020 malam tadi terus mendapat pujian pemimpin negara.

Ketua Menteri Melaka, Datuk Seri Utama Sulaiman Md Ali menerusi perkongsian di Facebook (FB) rasminya malam ini menyifatkan, kejayaan mereka menewaskan gandingan handalan Indonesia, Mohammad Ahsan-Hendra Setiawan 17-21, 21-17, 21-14 cukup membanggakan.

“Syabas dan tahniah buat pasangan beregu lelaki negara, Aaron Chia dan Soh Wooi Yik apabila berjaya menghadirkan pingat gangsa yang juga pingat pertama yang ditunggu-tunggu rakyat Malaysia pada temasya Sukan Olimpik Tokyo 2020, hari ini.

“Saya juga tumpang bangga kerana Aaron Chia, anak muda 24 tahun ini berasal dari Melaka. Nampaknya, Melaka sekali lagi “pencetus” pingat di Sukan Olimpik Tokyo! Syabas sekali lagi Aaron Chia dan Soh Wooi Yik! Demi Malaysia!,” tulisnya.


Lumba perahu naga di Sungai Melaka, Jun dan Julai ini


Banjir kilat melanda, pelanggan Cendol Kampung Hulu tetap setia

BANDARAYA MELAKA 6 Mei – Meskipun kedai dinaiki air akibat limpahan Sungai Melaka namun pelanggan Cendol Kampung Hulu tetap sabar menunggu air surut untuk menikmati hidangan pencuci mulut ikon Melaka itu.

Katanya, dia yang baharu memulakan operasi perniagaannya hari ini selepas empat hari bercuti sempena sambutan Hari Raya Aidilfitri menganggap kejadian itu permulaan rahmat kepadanya.

“Saya sampai di kedai jam 8 pagi tadi, air sudah naik hingga ke paras lulut, namun ia beransur surut setakat jam 12 tengah hari tadi.

“Bagaimanapun, pelanggan terutamanya yang datang dari luar Melaka sudah menunggu hingga air surut, kita bertungkus-lumus untuk mengemas kawasan kedai bagi memastikan pelanggan duduk selesa.

Dia berkata, banjir hari ini adalah yang ketiga melanda kedai makanannya dan dia menyifatkan ia perkara biasa setiap kali hujan lebat berterusan.

“Alhamdulillah, kejadian yang menimpa pagi ini saya anggap permulaan rahmat daripada-Nya, mungkin Dia mahu bagi rezeki lebih lagi selepas ini,” katanya.


End the Emergency now!

Therefore, it has to be revoked immediately. To allow a failed process to continue will be senseless, immoral even. A dereliction of duty.

When the Emergency was first sought, the government’s excuse was that it will help expedite efforts to end the Covid-19 pandemic. Although not many, some people believed it.

However, since then, have things improved? Far from it. In fact, it became so bad that it almost crippled our healthcare system.

When the Emergency was proclaimed on Jan 12, Malaysia had 28,554 active coronavirus cases and 555 deaths. When this article was being written, the number of active cases stood at 73,324 with 3,908 deaths. The number of active cases more than doubled and deaths increased by seven times.

ICUs at government hospitals are filled to the brim. government resources are stretched to breaking points. Doctors, nurses and other hospital staff have no rest.

We have reached the stage when young medical officers have to make the call on who lives and who dies. It cannot be happening in Malaysia. We are an advanced developing nation. Well, at least we were, until last year.

Despite appeals after appeals for a full lockdown by the various parties, the government, with full control under the Emergency Order, stood by and allowed things to be.

Only after the number of daily cases exceeded 9,000, did the government impose a lockdown. By then, the costs of healthcare and damage control had skyrocketed. And resources hit their limits. Frontliners were simply exhausted.

The government could have saved many lives if a full lockdown was imposed when the number of cases was just 2,000. You cannot quantify human lives with dollars and cents.

Try telling a widow who lost her husband to Covid-19 or a child orphaned by the dreadful disease that you needed to keep the factories open.

It is hoped that the Yang di-Pertuan Agong, after his meeting with his fellow Rulers on Wednesday will decide to end the Emergency and order Parliament to re-convene immediately.

It is paramount that Parliament reconvenes. It is duty-bound to scrutinise government actions. Scrutiny is not confined to MPs asking the government questions during question time.

It is about the various Parliamentary committees reconvening to audit the government. One example of this is the Public Accounts Committee (PAC).

The PAC is one of the selected committees under the Parliament which is responsible for ensuring accountability in the government’s financial operations.

Since January, the government has spent billions of ringgit to purchase vaccines (and billions more for the logistics and handling of the vaccines, according to science, technology and innovation minister Khairy Jamaluddin).

Malaysians could have accepted the Emergency if it had produced results. But in actual fact, it made things even worse. So how is the government, when questioned by their majesties and their royal highnesses, going to argue in favour of keeping the Emergency or even extend it?

As the Covid-19 pandemic worsened during the Emergency period, the government should not be given the right to seek an extension.

It will be akin to adding salt to injury on those who lost their loved ones to Covid-19 and those who contracted it and are now suffering its prolonged after-effects.

When a process, in this case the Emergency, fails, you need to throw it out of the window. To allow a failed process to continue will be nonsensical and utterly ridiculous.

The Emergency should be revoked immediately to allow the Dewan Rakyat and the Dewan Negara to reconvene. Most Malaysians want their elected representatives back in Parliament.

Let us not forgo our democracy simply because a few politicians want to avoid a no-confidence vote in Parliament. Man up for heaven’s sakes.

The views expressed are those of the writer and do not necessarily reflect those of FMT and Melaka Hari Ini (MHI)


Politeknik Melaka tubuh Sekretariat TVET Negeri Melaka

MERLIMAU 5 Mac – Politeknik Melaka menjadi institusi Pendidikan Teknikal dan Latihan Vokasional (TVET) pertama di negeri ini yang menubuhkan Sekretariat TVET .

Pengarahnya Sr. Razali Johari berkata, usaha itu dilaksanakan agar Politeknik Melaka bergerak seiring dengan era Revolusi Perindustrian Keempat yang menjurus kepada penguasaan teknologi.

Katanya bagi mengukuhkan lagi usaha itu pihaknya akan bekerjasama dengan 22 buah institusi kemahiran lain bagi menggerakkan Seketariat TVET untuk pergi lebih jauh.

“Kadar keboleh pasaran graduan Politeknik Melaka juga pada paras membanggakan iaitu 99 peratus selain sebanyak 86 peratus menamatkan pengajian mengikut masa ditetapkan pada 2022,” katanya.

Beliau berkata demikian ketika berucap pada sidang kedua Majlis Konvokesyen Politeknik Melaka Kali-20, dirasmikan Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh, di Dewan Platinum Politeknik Merlimau, di sini, semalam.

Terdahulu, seramai 801 graduan yang terdiri daripada lulusan lima program iaitu Diploma Kejuruteraan Awam, Kejuruteraan Mekanikal, Kejuruteraan Elektronik Kawalan, Perniagaan Antarabangsa dan Akauntasi menerima skrol masing-masing.


Selangor setuju cuti hari pekerja dibawa ke 4 Mei

“Selaras dengan kenyataan Perdana Menteri Datuk Seri Ismail Sabri (mengenai cuti tersebut) serta peruntukan Seksyen 3 Akta Hari Kelepasan 1951 [Akta 369] dan perkenan Sultan Selangor, Menteri Besar Selangor Datuk Seri Amirudin Shari telah bersetuju bahawa Cuti Hari Pekerja di Selangor akan dibawa kepada Rabu, 4 Mei 2022.

“Perubahan cuti hari kelepasan am ini adalah turut dipanjangkan untuk diterima pakai kepada Pihak Berkuasa Tempatan dan Badan Berkanun Negeri,” katanya dalam satu kenyataan.


Kau dah kenapa?

JOHOR BAHRU 7 April. – Tindakan seorang remaja perempuan memalsukan laporan keputusan ujian calitan COVID-19 bagi menunjukkan kononnya dia positif COVID-19, mengundang padah apabila dia ditahan polis semalam.

Ketua Polis Daerah Iskandar Puteri Asisten Komisioner Dzulkhairi Mukhtar berkata, remaja berumur 19 tahun itu ditahan kira-kira 1 tengah hari di sebuah rumah di Mutiara Rini, Skudai di sini, susulan laporan polis dibuat seorang pemilik sebuah restoran, yang merupakan majikannya.

Beliau berkata lelaki berumur 32 tahun itu mendakwa telah menerima mesej melalui aplikasi WhatsApp daripada pekerjanya yang menghantar foto sekeping surat mendakwa positif COVID-19.

“Sejurus menerima mesej berkenaan, majikan itu bertindak menutup restorannya dan pergi ke klinik bersama 12 pekerja lain untuk membuat ujian calitan COVID-19. Ujian kemudian mengesahkan majikan dan 12 pekerja terbabit negatif COVID-19,” katanya menerusi kenyataan hari ini.

Dzulkhairi berkata majikan itu kemudian bertanya sendiri kepada remaja itu bagi mengetahui cerita sebenar, sebelum remaja perempuan itu mengaku menipu majikannya disebabkan tidak mahu datang bekerja gara-gara merasakan dirinya tidak sesuai bekerja sebagai pelayan restoran.

Kes disiasat mengikut Seksyen 420/468 Kanun Keseksaan kerana memalsukan laporan pemeriksaan ujian calitan COVID-19 dan polis akan memohon perintah tahanan reman terhadap remaja perempuan itu esok untuk membolehkan siasatan lanjut dilakukan.


Tolonglah pamer tanda harga

KESIDANG 16 Januari – Peniaga di Negeri Melaka sekali lagi diingatkan supaya mempamerkan tanda harga pada barangan jualan mereka atau bakal dikenakan tindakan tegas jika gagal berbuat demikian.

Exco Perpaduan Pembangunan Masyarakat, Tenaga Kerja dan Hal Ehwal Pengguna negeri, Ngwe Hee Sem berkata, meskipun sudah acap kali diberi peringatan masih ramai peniaga yang mengulangi kesalahan sama setiap kali pemeriksaan dijalankan Kementerian Perdagangan Dalam Negeri dan Kos Sara Hidup Negeri (KPDN).

Beliau berkata demikian ketika ditemui selepas Pelancaran Skim Harga Maksimum Musim Perayaan (SHMMP) Tahun Baharu Cina 2023, pusat jualan borong, di sini, Hari ini.

Menurut Hee Sem, pihaknya mengingatkan kepada semua peniaga agar tidak mengambil kesempatan keatas pelancong mahupun pelanggan apabila ada segelintir yang dikesan meletakkan harga jualan yang berbeza.

Sementara itu, beliau berkata, sepanjang SHMMP yang berkuatkuasa bermula 15 hingga 29 Januari, seramai 90 penguatkuasa KPDN ditugaskan untuk melakukan pemeriksaan di lapangan .

“Pegawai dan anggota penguatkuasa akan ditugaskan di lokasi-lokasi strategik seperti pasar awam, pasar tani dan juga pusat beli-belah bagi memantau barangan keperluan perayaan.

“Strategi ini membolehkan penguatkuasaan dilaksanakan dengan lebih berkesan yang mana tindakan segera dapat diambil terhadap aduan pengguna, sekali gus tindakan penguatkuasaan ke atas peniaga boleh dibuat,” katanya.


200 maritim ditugas kawal perairan Johor sepanjang Ramadan, Aidilfitri

KOTA TINGGI 22 April. – Agensi Penguatkuasaan Maritim Malaysia (Maritim Malaysia) Johor akan menugaskan seramai 200 anggota untuk mengawal perairan negeri ini sepanjang Ramadan dan sambutan perayaan Aidilfitri.

Pengarah Maritim Negeri Johor Laksamana Pertama Maritim Nurul Hizam Zakaria berkata, penugasan anggota yang turut terlibat dalam Op Jangkar Haram dan Op Benteng itu dibuat secara penggiliran.

“Selain bertugas ketika situasi COVID-19 ini, kami juga melakukan penguatkuasaan bagi membanteras isu penyeludupan dadah, pendatang tanpa izin dan kapal berlabuh secara haram,” katanya kepada pemberita selepas Majlis Berbuka Puasa bersama pengamal media di perairan Johor Timur, di sini malam tadi.

Majlis berkenaan yang diadakan di atas kapal KM Perwira antara lain membawa pengamal media untuk melihat sendiri tinjauan penguatkuasaan APMM ketika bulan Ramadan.

Sementara itu, Nurul Hizam memberitahu sebanyak 55 kapal yang berlabuh secara haram ditahan di perairan negeri ini sejak Op Jangkar Haram dilaksanakan pada 23 Mac sehingga semalam.

Katanya, antara lokasi panas untuk kapal ini berlabuh secara haram adalah di perairan Tompok Utara Johor kerana mengambil kira kedalaman kawasan yang kurang 60 meter.

“Semua kapal ini hanya akan dilepaskan untuk berlayar setelah membayar denda yang dikenakan di bawah Seksyen 491B (1)(L) Ordinan Perkapalan Saudagar 1952 iaitu kerana bersauh tanpa kebenaran Pengarah Laut Malaysia,” katanya.


Buruh kasar mengaku bersalah lakukan aksi ‘wheelie’

Majistret Muhammad Fitri Mokhtar menetapkan 20 Jun ini untuk sebutan semula kes bagi mendapatkan laporan akhlak, dan membenarkan tertuduh diikat jamin RM900 dengan seorang penjamin.

Berdasarkan pertuduhan, pada 22 April lepas kira-kira pukul 12 tengah hari di Jalan Kota Bharu-Kuala Terengganu tertuduh menunggang motosikal jenis Honda C100B dengan cara mengangkat tayar hadapan, yang berbahaya kepada diri sendiri dan pengguna jalan raya lain.

Jika sabit kesalahan di bawah seksyen 42(1) Akta Pengangkutan Jalan 1987 (Akta 333), tertuduh boleh dijatuhi hukuman penjara tidak lebih lima tahun dan didenda tidak kurang RM5,000 dan tidak lebih RM15,000.

Media sebelum ini melaporkan pasangan suami isteri itu diminta tampil menyerah diri di balai polis bagi membantu siasatan setelah satu rakaman aksi tunggangan motosikal secara berbahaya menjadi tular di media sosial.


Kronologi kes Najib melibatkan dana SRC International

KUALA LUMPUR, 8 Dis – Mahkamah Rayuan hari ini mengekalkan sabitan dan hukuman penjara 12 tahun serta denda RM210 juta ke atas Datuk Seri Najib Tun Razak kerana pecah amanah (CBT), salah guna kuasa dan pengubahan wang haram melibatkan dana SRC International Sdn Bhd (SRC International) berjumlah RM42 juta.

Hakim Datuk Abdul Karim Abdul Jalil yang mengetuai panel tiga hakim terdiri daripada Datuk Has Zanah Mehat dan Datuk Vazeer Alam Mydin Meera, menolak rayuan bekas perdana menteri itu untuk mengetepikan sabitan dan hukuman penjara yang diputuskan Mahkamah Tinggi Kuala Lumpur pada 28 Julai 2020.

4 Julai 2018 – Najib didakwa buat pertama kali di Mahkamah Sesyen di sini atas tiga pertuduhan CBT dan satu pertuduhan salah guna kuasa berhubung dana SRC International berjumlah RM42 juta. Kes kemudian dipindahkan ke Mahkamah Tinggi.

8 Ogos 2018 – Najib didakwa di Mahkamah Tinggi atas tiga pertuduhan pengubahan wang haram melibatkan dana sama (RM42 juta daripada SRC International) yang merupakan hasil kegiatan haram.

3 April 2019 – Perbicaraan bermula selepas Hakim Mahkamah Tinggi Mohd Nazlan Mohd Ghazali menolak permohonan Najib untuk mengisytiharkan tujuh pertuduhan terhadapnya sebagai tidak sempurna.

11 Nov 2019 – Mahkamah Tinggi memerintahkan Najib membela diri terhadap semua tujuh pertuduhan selepas mendapati pendakwaan berjaya membuktikan terdapat unsur menggunakan kedudukan, pecah amanah dan pengubahan wang haram.

28 Julai 2020 – Mahkamah Tinggi menjatuhkan hukuman penjara 12 tahun dan denda RM210 juta terhadap Najib selepas mendapati beliau bersalah ke atas semua tujuh pertuduhan.

18 Mei 2021 – Mahkamah Rayuan menangguhkan keputusannya ke satu tarikh yang ditetapkan kelak selepas selesai mendengar hujah kedua-dua pihak yang berlangsung selama 15 hari.

23 Nov 2021 – Mahkamah Rayuan menetapkan 8 Dis untuk keputusan rayuan itu. Najib memfailkan permohonan supaya ditangguhkan keputusan rayuannya kerana perlu menjalani kuantin kendiri selama tujuh hari sehingga 12 Dis setelah kembali dari Singapura dan hanya boleh hadir di mahkamah atau perhimpunan awam mulai 13 Dis.

2 Dis 2021 – Najib Tun Razak memfailkan permohonan di Mahkamah Rayuan supaya membenarkan bukti baharu dikemukakan dalam rayuannya termasuk daripada Ketua Pesuruhjaya Suruhanjaya Pencegahan Rasuah Malaysia (SPRM) Datuk Seri Azam Baki.

7 Dis 2021 – Mahkamah menolak permohonan Najib untuk menangguhkan prosiding permohonannya dan keputusan rayuan yang ditetapkan pada 8 Dis berikutan peguam pasukan pembelaan menjadi kontak kasual dengan individu yang disahkan positif COVID-19.


COVID: Malaysia ambil langkah cermat sebelum isytihar endemik – Khairy

KUALA LUMPUR, 11 Feb – Malaysia mengambil langkah cermat sebelum mengambil keputusan mengisytihar pandemik COVID-19 sebagai endemik di negara ini, kata Menteri Kesihatan Khairy Jamaluddin.

Beliau berkata ia termasuk memastikan kes COVID-19 di Malaysia, terutama melibatkan kemasukan ke hospital ketika ini tidak terus meningkat secara mendadak.

“Kita sedang memantau negara lain seperti Sweden dan Denmark… pada pandangan saya, mungkin mereka terlalu awal isytihar pandemik COVID-19 tamat kerana seperti di Denmark, mereka isytihar COVID-19 bukan satu ancaman kepada kesihatan awam tetapi kes hospitalisation meningkat dengan mendadak.

“Sebab itu saya dan Ketua Pengarah Kesihatan (Tan Sri Noor Hisham Abdullah) pilih kita lebih berhati-hati… ada yang kata pendekatan kita konservatif dan ada kata terlalu konservaif, tetapi bagi kami, lebih baik bergerak dengan selamat daripada menyesal kemudian nanti,” katanya dalam sidang media selepas melancarkan program Mass Urology Surgery Initiative di Hospital Selayang hari ini.

Jelasnya sekiranya dalam tempoh dua hingga tiga minggu ini gelombang Omicron kurang memberi kesan kepada peningkatan kemasukan pesakit ke hospital dengan kebanyakan kes menunjukkan gejala ringan, mungkin kerajaan lebih yakin untuk beralih ke fasa endemik.

Terdahulu dalam ucapannya, Khairy berkata walaupun Kementerian Kesihatan (KKM) tidak panik dengan penularan Omicron, namun pelbagai intervensi kesihatan awam seperti pemakaian pelitup muka masih perlu diteruskan.

Katanya langkah itu bagi melindungi mereka yang berisiko tinggi seperti warga emas, mereka yang mempunyai komorbiditi dan golongan kanak-kanak daripada mendapat kesan serius pelbagai varian COVID-19.

“Keengganan mendapatkan dos penggalak ketika ini tinggi, jadi kalau mereka (pesakit) datang ke hospital dan sebagainya, mereka perlu percaya dengan kata-kata doktor.

“Jadi, tanya mereka – dah dapat dos penggalak belum, periksa jika mereka (pesakit) ada sejarah alahan dan yakinkan mereka untuk mengambil dos penggalak kerana saya nak liputan dos penggalak kita melebihi 70 peratus dewasa, baru kita rasa selesa sikit nak menghadapi Omicron.

“Saya rayu, ambil booster (dos penggalak) kerana dos primer adalah sebagai perisai, namun semakin hari perisai semakin nipis, jadi nak kena tambah ketebalan perisai itu sikit supaya kita dapat berdepan dengan musuh,” katanya.-BERNAMA